Sejarah Bangsa Rumpun Melayu Yang Tidak Didendang

Bangsa Melayu pernah menjadi pelayar hebat yang menguasai kebanyakan wilayah di Asia Tenggara pada suatu ketika. Berkurun lamanya, bangsa ini telah membina empayar maritim yang luas, monumen-monumen yang utuh dan telah menjadi perintis teknologi pelayaran dalam memperkukuhkan pengaruh mereka ke atas kawasan maritim yang luas mencakupi pulau Madagascar di sebelah Barat dan kepulauan Melayu di bahagian Timur.

Walaubagaimanapun, kebanyakan rakyat Malaysia yang berketurunan Melayu tidak menyedari episod kegemilangan bangsa mereka sendiri. Secara dasarnya, rakyat Malaysia sejak dibangku sekolah telah diajarkan dengan sejarah penjajahan negara yang memperlihatkan kelemahan dan ketidakcekapan pemerintah Melayu pada zaman silam yang telah gagal mempertahankan kedaulatan negara daripada cengkaman penjajah. Ini adalah bahagian dari sejarah lampau yang tidak boleh dibanggakan oleh rakyat Malaysia terutama sekali orang-orang Melayu.

Sejarah bangsa Melayu yang diajarkan pada peringkat sekolah di Malaysia hanya tertumpu kepada perkembangan di dalam batas wilayah negara Malaysia sahaja tanpa melihat kepada skop yang lebih luas yang merangkumi keseluruhan kepulauan Melayu. Walaupun kebanyakan kawasan di dalam rantau kepulauan Melayu kini adalah wilayah negara-negara Indonesia, Brunei dan Filipina, sejarah perkembangan tamadun Melayu yang berkembang untuk berkurun lamanya di rantau ini tidak harus dilupakan sama sekali.

Kepulauan Melayu

Kepulauan Melayu atau Nusantara ialah gugusan kepulauan yang terbesar di dunia, terbentang dari Sumatera di sebelah Barat dan Maluku di Timur. Pakar antropologi seperti Johann Friedrich Blumenbach dan Alfred Russell Wallace merujuk bangsa Melayu sebagai orang-orang Austronesia, yang mendiami kepulauan ini seperti suku Minangkabau, Bugis, Batak, Jawa, Sunda, Makassar dan lain-lain.

Kegemilangan Empayar Melayu Zaman Silam

Kerajaan Srivijaya adalah kerajaan Melayu pertama yang berjaya mendominasi banyak wilayah-wilayah di kepulauan Melayu. Empayar yang telah lama dilupakan ini disahkan kewujudannya oleh seorang sejarawan Perancis, George Coedes. Kerajaan ini telah diasaskan pada kurun ketujuh Masihi oleh seorang Maharaja Melayu beragama Buddha bernama Dapunta Hyang Sri Jayanasa, yang telah menjadikan kota Palembang sebagai ibu negeri kerajaan yang agung ini. Memandangkan Palembang terletak di tengah-tengah jalur pelayaran Selat Melaka dan Selat Sunda, Srivijaya telah berkembang pesat sebagai pusat perdagangan ekonomi dunia yang bergantung kepada komoditi seperti kapur barus, bunga cengkih, kayu cendana, buah pala dan barangan berharga yang lain untuk diperdagangkan dengan pedagang-pedagang asing dari rantau Asia seperti Tanah Besar Cina, India dan Timur Tengah.

Maharaja-maharaja Srivijaya adalah pemerintah hebat yang telah meletakkan banyak kawasan di Asia Tenggara di bawah telunjuk kekuasaan mereka. Catatan Arab menyebut bahawa empayar maharaja ini sangat luas sehinggakan kapal-kapal mereka yang paling laju pun tidak mampu untuk mengelilingi pulau-pulau di bawah pengaruh Srivijaya dalam masa 2 tahun. Sejarawan Barat, Nicholas Tarling mengakui kejayaan Srivijaya adalah hasil daripada kemahiran pelayaran, organisasi dan inisiatif orang-orang Melayu sendiri dalam mengambil kesempatan dengan peluang-peluang yang mereka ada.

Teras kekuasaan ekonomi dan politik di kepulauan Melayu berpindah dari pulau Sumatera ke pulau Jawa pada tahun 1293 Masihi. Dari ibu negeri Trowulan di Jawa Timur, wilayah Majapahit berkembang pesat pada kurun ketiga belas Masihi menyelimuti seluruh kepulauan Melayu yang merangkumi Sumatera, Semenanjung Melayu, Borneo, Sulawesi, Maluku dan Mindanao. Majapahit menjana kekayaan dari hasil-hasil pertanian terutamanya beras, serta menerusi jalur perdagangan yang melewati selat-selat kepulauannya.

Dengan wilayahnya yang membentang, pedagang Majapahit mengumpul bahan-bahan mentah dari kawasan pedalamannya untuk didagangkan di pelabuhan-pelabuhannya. Komoditi ini termasuk lada hitam, garam dan minyak kelapa dari Jawa, rempah ratus dari Maluku, gading dari Sumatera dan timah dari Semenanjung Melayu untuk didagangkan dengan barangan tekstil dari India dan porselin dari China. Menjelang kurun ketigabelas Masihi, Majapahit telah berjaya menggantikan Srivijaya sebagai kuasa agung di rantau Asia Tenggara.

Dengan melemahnya Majapahit pada kurun kelima belas Masihi, Kesultanan Melaka bangkit menjadi kuasa politik baru yang menguasai perdagangan di Kepulauan Melayu. Diasaskan oleh Parameswara, putera dari kerajaan Srivijaya yang telah runtuh, kesultanan ini mempunyai pengaruh luar biasa terhadap Selat Melaka, sehinggakan nama kesultanan yang pernah berkuasa ini diabadikan dalam salah sebuah selat tersibuk di dunia. Kesultanan ini kekal makmur sehingga tahun 1511 sebagai pusat perdagangan yang penting di dunia. Adalah diperkatakan bahawa populasi pelabuhan Melaka sebelum kesultanan ini runtuh adalah lebih kurang 100, 000 penduduk, sebesar kota-kota Eropah pada ketika itu seperti Naples dan Paris.

Di seberang timur Laut China Selatan, kerajaan Melayu Brunei telah mendominasi Borneo selama beratus tahun. Malah, nama ‘Borneo’ itu sendiri dipercayai berasal dari perkataan ‘Brunei’. Semasa zaman keemasannya pada kurun keempatbelas dan kelimabelas Masihi, Brunei telah menguasai kesemua kawasan persisiran pantai di sekeliling Borneo. Pengaruhnya yang besar telah membolehkannya menubuhkan kerajaan satelitnya yang bernama Kerajaan Maynila di tapak yang mana kota Manila yang moden sekarang berdiri sebelum ianya dirampas oleh Sepanyol. Pada tahun 1578, Sepanyol telah memulakan kempen ketenteraan agresif terhadap Brunei dan telah melanggar ibu negerinya, Kota Batu, sebelum memusnah dan membumihanguskan kota ini.

Pemerintah Brunei pada ketika itu telah berjaya menyatukan tenteranya kembali dan akhirnya berhasil mengusir Sepanyol keluar pada 26 Jun 1578, hanya 72 hari setelah runtuhnya Kota Batu. Jika bukan kerana keberanian dan semangat cintakan negara yang tinggi pahlawan-pahlawan Melayu Brunei ini menentang penjajahan, Brunei mungkin akan menjadi sebahagian dari empayar Sepanyol dan bukan lagi sebuah negara Islam yang merdeka. Tidak seperti Melaka, Brunei masih kekal sehingga kini sebagai sebuah negara berdaulat, sekaligus menunjukkan semangat juang orang-orang Melayu yang bangkit melawan penjajahan.

Monumen Yang Dilupakan

Selain daripada empayar-empayar yang luas terbentang, catatan sejarah membuktikan bahawa bangsa rumpun Melayu telah banyak membina monumen-monumen yang gah suatu ketika dahulu. Mereka telah melupakan kehebatan nenek moyang mereka sendiri dalam membina gedung-gedung yang besar, hanya untuk dijumpai semula oleh peneroka-peneroka dan sejarawan Barat. Gedung-gedung yang berusia ratusan tahun ini kebanyakannya adalah dalam bentuk rumah ibadat atau kompleks candi yang didirikan sebelum pengislaman bangsa Melayu yang berlaku mulai kurun kelimabelas Masihi.

Candi Borobudur di Magelang, Jawa Tengah sebagai contoh, adalah monumen silam yang terbesar pernah didirikan di hemisfera selatan Bumi. Candi ini telah didirikan dalam tempoh waktu 75 tahun sewaktu pemerintahan kerajaan Srivijaya oleh Maharaja Samaratungga pada tahun 825 Masihi. Kerajaan Srivijaya juga dikatakan bertanggungjawab dalam pembinaan Candi Muara Takus pada kurun kesebelas Masihi di dalam hutan belantara Riau, Sumatera. Kerajaan Malayu yang merupakan negeri vassal Srivijaya yang berpusat di Jambi telah mendirikan banyak candi pada zaman keemasannya pada kurun kesebelas Masihi. Peninggalan kerajaan Malayu ini diabadikan di Kompleks Candi Muara Jambi di Indonesia yang merupakan kompleks candi terbesar di Asia Tenggara. Zaman keemasan Kerajaan Kedah Tua juga dapat dilihat menerusi prasasti-prasasti yang masih kekal wujud di Lembah Bujang, Kedah, Malaysia.

Selain itu, Pulau Jawa menempatkan banyak candi Hindu zaman silam yang berselerakan di seluruh pulau ini dan Candi Prambanan di Jawa Tengah adalah yang terbesar. Monumen-monumen yang gah ini adalah manifestasi bahawa bangsa Melayu adalah bangsa yang besar dan berkeupayaan untuk mendirikan struktur-struktur yang hebat. Sayang sekali, saat-saat kegemilangan bangsa rumpun Melayu ini dilupakan dan tidak pernah dikenang oleh kebanyakan rakyat Malaysia.

Pelayar Ulung

Keadaan geografi Asia Tenggara yang berpulau-pulau bererti bahawa jalur pengangkutan laut adalah kaedah terbaik untuk menelusuri rantau ini pada zaman silam. Kekuatan maritim bangsa Melayu Srivijaya telah didokumentasikan pada ukiran di dinding candi Borobudur yang menunjukkan kapal pelayaran bercirikan kurun kelapan Masihi yang sering digunakan di kepulauan Melayu bagi tujuan ekspedisi ketenteraan dan perdagangan. Lagipula, kekuatan dan pengaruh Srivijaya membolehkan bangsa Melayu untuk belayar beribu-ribu batu ke laut lepas di Lautan Hindi untuk menempati Pulau Madagascar di Afrika pada sekitar tahun 830 Masihi.

Di sudut timur dunia, sejarawan Barat, W. Lloyd Warner mengakui bahawa orang-orang Melayu telahpun memulakan perhubungan dengan kumpulan orang-orang Asli pesisir Australia di Arnhem Land dan berdagang dengan mereka sebelum kedatangan penjajah Eropah di benua ini pada kurun keenambelas Masihi. Beliau menerangkan bahawa orang-orang Melayu telah membuat pelayaran awal ke selatan Kepulauan Melayu dan menyeberang Laut Arafura menuju ke pantai utara Australia pada ketika itu. Sejarah silam ini menunjukkan bahawa orang-orang Melayu adalah pelayar ulung yang telah mengembara melangkaui Asia Tenggara sehingga ke Madagascar dan Australia, episod sejarah yang boleh dibanggakan oleh orang-orang Melayu, tidak mengira kewarganegaraan mereka.

Menulis Semula Sejarah

Dari empayar-empayar ulung ke monumen-monumen agung serta kemahiran pelayaran yang mengagumkan, ternyata bahawa bangsa Melayu mempunyai sejarah yang panjang dan gemilang yang boleh mereka banggakan. Akan tetapi, episod-episod kegemilangan bangsa Melayu ketika zaman keemasan mereka tidak pernah dihayati dan diajar terutamanya di sekolah-sekolah di Malaysia. Sejarah Melayu versi Malaysia terbatas kepada sejarah kesultanan Melaka diikuti dengan sejarah penjajahan selama beratus tahun. Sejarah kegemilangan Kesultanan Melaka hanyalah bahagian kecil daripada apa yang bangsa Melayu telah berjaya gapai pada waktu lalu.

Sementara bangsa Cina berbangga dengan Tembok Besar Cina, bangsa Khmer dengan kemegahan Angkor Wat mereka, bangsa Korea dengan Sungnyemun Gate dan rumpun Scandinavia dengan sejarah keberanian Viking nenek-moyang mereka, bangsa Melayu terutamanya di Malaysia kebanyakannya tidak mengetahui sejarah kegemilangan mereka sendiri di luar skop Kesultanan Melaka.

Jepun muncul sebagai sebuah kuasa dunia dan secara aktif mengambil bahagian di dalam Perang Dunia Kedua sebelum pihak Berikat menewaskan mereka dengan meledakkan bom atom di Hiroshima dan Nagasaki pada tahun 1945. Walaubagaimanapun, untuk membina semula maruah bangsa mereka yang telah tercalar, buku-buku sejarah Jepun memberikan fokus kepada kejayaan bangsa Jepun membina empayar yang hebat tanpa memberikan terlalu banyak penekanan kepada kekalahan mereka kepada pihak Berikat.

Buku-buku sejarah di Korea Selatan juga, memberikan perhatian yang lebih kepada sejarah kegemilangan bangsa mereka daripada menceritakan sejarah silam mereka yang sering dijajah pelbagai bangsa asing. Tambahan lagi, sejarawan Thai terus menerus meyakinkan bangsa Thai yang mereka adalah satu-satunya bangsa yang tidak pernah dijajah di Asia Tenggara sedangkan Thailand dianggap sebahagian dari empayar Jepun sewaktu Perang Dunia Kedua berlangsung. Kini, negara Jepun, Korea Selatan dan Thailand telah berjaya mendidik generasi muda mereka yang berbangga dengan identiti bangsa dan negara mereka sendiri.

Kesimpulan

‘Sejarah membentuk jati diri’ – pepatah Melayu ini adalah benar dari semua segi. Adalah mustahil untuk bangsa dan orang-orang Melayu memiliki jati diri yang utuh sekiranya generasi muda sering diajarkan dengan sejarah penjajahan yang panjang di sekolah-sekolah. Malaysia sepatutnya mengambil contoh cara Jepun, Korea dan Thailand dalam memupuk jati diri yang tinggi dan semangat kebangsaan yang utuh dalam diri rakyat mereka sendiri.

Sebagai kumpulan etnik terbesar di Malaysia, kaum Melayu berserta saudara senegara mereka yang bukan Melayu, memainkan peranan penting dalam memacu Malaysia ke arah kejayaan. Bangsa Melayu seharusnya berbangga dengan identiti mereka tanpa perlu memandang rendah kepada diri sendiri. Adalah amat penting untuk kita memilih sejarah apa yang perlu diceritakan dan apa yang patut dibiar dalam keterlupaan. Ini adalah masanya untuk mengingatkan generasi muda bangsa Melayu mengenai sejarah kehebatan, keunggulan dan kegemilangan mereka yang dilupakan, untuk membina Malaysia yang lebih kuat, lebih utuh dan lebih cemerlang.

Mohd Hazmi Mohd Rusli (Ph.D) ialah seorang Profesor Madya di Fakulti Syariah dan Undang-undang, Universiti Sains Islam Malaysia dan Profesor Pelawat di Sekolah Undang-undang, Far Eastern Federal University, Vladivostok, Rusia.


Taha@U

Taha@U yang dilancarkan pada Mei 2010 merupakan 1 inisiatif untuk mendorong mahasiswa dan mahasiswi di Institusi Pengajian Tinggi Tempatan untuk menunaikan haji pada usia muda. Usaha Tabung Haji ini boleh dikatakan baik kerana pendekatan mereka untuk menggalakkan pelajar mula menabung.

Selain itu, Tabung Haji juga menjalinkan kerja sama dengan pelbagai pihak untuk mempromosikan program TaHa@U dengan menjalankan pelbagai aktiviti seperti TaHa Jamboree@U, Karnival Bimbingan Kerjaya, kejohanan sukan dan program khidmat masyarakat.

Aktiviti sukan yang dijalankan seperti futsal, bola baling, dan juga boling boleh mengajar mahasiswa untuk sentiasa melakukan aktiviti riadah supaya mendapatkan gaya hidup yang sihat. Program Khidmat Masyarakat juga telah dijalankan bagi melahirkan individu yang bertanggung jawab dan menyemai kesedaran sivik dalam diri masing masing. Contoh aktiviti nya ialah gotong royong, solat terawih berjemaah, pembersihan surau dan masjid serta tanah perkuburan dan juga penganjuran aktiviti riang dan mesra untuk kanak kanak.

Program Jamboree TaHa@U ini juga membantu pelajar dalam membentuk karakter yang terbaik di samping melakukan aktiviti berbentuk rohaniah dan juga fizikal. Karnival Bimbingan Kerjaya juga turut diadakan demi memberi pendedahan tentang dunia pekerjaan dan juga memberi peluang pekerjaan. Maklum balas yang positif telah diterima berdasarkan aktiviti tersebut, secara tidak langsung menaikkan jumlah ahli di dalam TaHa@U.


Bagaimana Akta White Supremacist Di Australia Menindas Orang Asli

Semenjak penjajahan British bermula, orang Asli Australia telah mengalami mala petaka yang tidak pernah dialami mereka sebelum ini. Mereka telah dijangkiti penyakit yang membawa kem4tian. Mereka telah dihalau keluar daripada tanah mereka dan ada yang telah dib4nuh.

Setelah British berjaya menguasai Australia sebagai koloni baru mereka, pemerintah-pemerintah koloni mula menjalankan dasar asimilasi ke atas warga pribumi Australia sebagai satu langkah meneguhkan cengkaman kekuasaan mereka. Bagi Australia Barat, ia menjadi koloni pada pertengahan abad ke-19 dan mula berkerajaan sendiri menjelang penghujung abad yang sama.

Sehubungan itu, dua hari sebelum hari Natal pada tahun 1905, Australia Barat telah meluluskan Akta Orang Asli 1905. Akta ini yang akan mengubah lanskap sejarah Australia dan menjadi suatu mimpi buruk di dalam sejarah Australia Moden.

Akta ini telah mewujudkan sebuah jawatan baru yang dipanggil Ketua Pelindung (Chief Protector). Ketua Pelindung ini ditugaskan menjadi penjaga sah setiap kanak-kanak orang Asli Australia dan juga anak kacukan Orang Asli-Eropah (half-caste) berumur bawah 16 tahun. Selain itu, mereka mempunyai kuasa untuk memindahkan mana-mana anak orang Asli ke mana-mana daerah yang beliau kehendaki.

Beliau juga boleh menyingkirkan mana-mana orang Asli ke mana-mana tanah yang dikhususkan, institusi berkenaan dan tempat keagamaan. Semua tempat penyingkiran ini terletak di hujung bandar dan mereka yang tinggal di sini tidak mempunyai kemudahan asas air bersih, tempat perlindungan dan tempat bersuci.

Malah beliau bertanggungjawab menetapkan pendidikan bagi anak-anak orang Asli di mana sebelum ini, urusan pendidikan terletak di bahu Jabatan Pendidikan. Bagi memastikan keturunan orang Asli ‘dipelihara’, beliau akan memantau sebarang perkahwinan di antara orang Asli dan orang putih Eropah. Perkahwinan tersebut hanya diluluskan jika mendapat kebenaran daripada beliau namun ramai yang dihalang dan ada yang dipisahkan.

Ketua Pelindung bernama Auber Octavius Nevile memulakan tugas beliau pada tahun 1915 sehinggalah beliau bersara pada tahun 1940. Beliau terkenal sebagai seorang yang kejam dan para sejarawan menyifatkan beliau sebagai seorang birokrat yang patuh di dalam melaksanakan semua undang-undang yang termaktub.

Ketika beliau bertugas, beliau telah membuka dua penempatan yang dikenali sebagai Penempatan Pribumi Sungai Moore (1918) dan Sister’s Kate (1936). Penempatan Sungai Moore yang terletak di utara Perth menyaksikan orang Asli hanya tinggal di dalam bangsal timah putih dan khemah-khemah pada awalnya sebelum sebuah asrama.

Kini, ia mendapat perhatian dunia sebagai tempat tiga kanak-kanak perempuan suku Jigalong menetap setelah dirampas daripada keluarganya pada tahun 1931. Mereka telah berjaya melarikan diri dan berjalan sejauh 1000km mengikut pagar penghalang arnab untuk sampai ke rumah mereka.

Tahun 1936 menyaksikan kuasa Auber bertambah luas apabila beberapa pindaan Akta 1905 telah dibuat. Pindaan itu menjadikan anak kacukan suku turut berada di bawah jagaan Ketua Pelindung. Justeru itu, Institusi Sister’s Kate telah ditubuhkan bagi menjaga anak-anak yang hanya mempunyai sama ada atuk atau nenek mereka berketurunan orang Asli. Pada pandangan orang putih Australia, golongan ini lebih mudah untuk diasimilasikan dengan masyarakat bukan orang Asli.

Atas dasar ‘perlindungan’, para majikan turut diheret bersama. Mereka tidak dibenarkan menggajikan sesiapa melainkan mereka telah meminta surat keizinan daripada pasukan konstabel tempatan. Penghalangan ini membantu usaha Australia Barat memastikan orang Asli kekal di bawah garis kemiskinan.

Pada tahun 1944, sebuah akta lain telah diluluskan bagi membenarkan sesetengah orang Asli Australia yang berkhidmat sebagai tentera dan yang bekerja mendapat peluang untuk memohon kewarganegaraan. Tetapi dengan syarat mereka akan memutuskan semua pertalian dengan keluarga mereka.

Sebuah siasatan besar telah dijalankan pada tahun 1947 bagi membongkar keadaan kehidupan orang Asli di setiap ceruk Australia Barat. Siasatan ini turut menyokong pemberhentian langkah-langkah perlindungan tersebut dan diganti dengan dasar jangka panjang yang bersifat kebajikan positif dan akan menjadi permulaan kepada dasar-dasar asimilasi terkemudian.

Akta Pentadbiran Pribumi telah diluluskan pada tahun 1954 di mana ia membatalkan sesetengah, bukan semua, aspek diskriminasi di dalam akta 1905 dan 1936. Namun begitu, hanya pada tahun 1997, satu istilah baru telah dicipta iaitu Keturunan Dirampas (Stolen Generation). Istilah ini memerikan insan-insan yang terkesan dengan dasar yang serupa di seluruh Australia.

Sir Ronald Wilson, bekas Hakim Mahkamah Tinggi dan Presiden Suruhanjaya Hak Asasi Manusia dan Hak Samarata, telah mengetuai siasatan dari tahun 1990 hinggalah tahun 1997 ke atas kes-kes pemisahan anak orang Asli daripada keluarga mereka. Beliau telah menghasilkan laporan berkenaan Keturunan Dirampas ini yang bertajuk ‘Bring Them Home’ pada tahun 1997. Kini, setelah bersara, beliau terus menggesa supaya cadangan-cadangan yang telah dikemukakan di dalam laporan tersebut dilaksanakan dengan tuntasnya.

Setelah dua dekad berlalu semenjak penerbitan laporan di atas, orang Asli Australia masih dikesampingkan di dalam banyak sektor seperti kesihatan, pendidikan dan pekerjaan. Mereka tidak mendapat pengiktirafan secukupnya di dalam Australia.

Kesihatan mereka berada di paras yang rendah. Masalah perilaku berleluasa di kalangan mereka ekoran cengkaman kemiskinan dan di bawah pengaruh arak yang merosakkan lagi kesihatan mereka. Para aktivis daripada kalangan mereka sedang berusaha kuat melobi kerajaan bagi mendapatkan layanan setimpalnya dan merapatkan jurang yang ada di antara orang Asli Australia dan bukan orang Asli Australia. Perjuangan mereka masih jauh.


Maharaja Wu: Maharaja Teragung Dinasti Han

China mempunyai sejarah yang berusia lebih daripada lima ribu tahun yang penuh dengan seribu keagungan yang tidak mampu dicapai kebanyakan tamadun yang pernah berdiri di atas muka bumi ini. Tetapi adalah tidak lengkap berbicara tentang keagungan itu kalau kita tidak bercakap tentang seorang maharaja yang tidaklah keterlaluan kalau saya nobatkan sebagai maharaja teragung untuk era Dinasti Han (206 Sebelum Masihi – 220 Masihi) yang pernah memerintah China beribu ribu tahun yang lampau.

Saya perkenalkan kepada tatapan kalian Maharaja Wu (nama lahirnya Liu Che) yang merupakan Maharaja Ke-Tujuh Dinasti Han yang memerintah daripada 140-87 Sebelum Masihi. Zaman pemerintahan Maharaja Wu di Dinasti Han ini ialah sezaman dengan zaman kerajaan Melayu Kedah Tua.

Apa hebatnya Maharaja Wu sehingga saya menobatkan beliau sebagai maharaja teragung dalam zaman Dinasti Han? Sebab itu anda harus bersama saya mengembara dalam artikel ini. Sebelum kita melangkah lanjut, perlu saya beritahu bahawa tempoh pemerintahan beliau adalah dalam sekitar 54 tahun menurut sejarawan, menjadikan beliau ialah maharaja yang memerintah kedua paling lama dalam sejarah China, hanya kalah kepada Maharaja Kangxi dari Dinasti Qing (Manchu) yang memerintah selama 61 tahun.

China sejak zaman berzaman sentiasa menerima ancaman daripada puak-puak gasar berkuda yang bermukim di utara China. Maharaja-maharaja sebelum ini walaupun mengetuai empayar sebesar Dinasti Han, namun tetap tunduk pada kekuataan puak gasar dari Utara China yang dipanggil sebagai Xiongnu oleh bangsa Cina Han ketika itu. Maharaja Wu yang memerintah terkemudian merasakan langkah mengahwinkan setiap puteri raja dengan ketua-ketua puak Xiongnu yang diamalkan sebelum itu hanyalah rancangan yang bersifat sementara.

Maka mahu memenangi perang ke atas Xiongnu yang merupakan sebuah puak yang handal berperang di atas kuda itu, maka Maharaja Wu membuat reformasi ke atas pasukan tenteranya yang ketika itu lebih gemar menggunakan pedati kuda (chariot) yang sebenarnya lebih berat dan tidak mampu menangani penggerakkan pantas askar berkuda Xiongnu yang lebih menggunakan tentera penunggang kuda (cavalry). Maka prinsip baru dalam menghadapi Puak Xiongnu ialah dengan menghantar askar berkuda juga melawan askar berkuda daripada menghantar pedati yang lebih bersifat defensif dan lembab.

Bermula daripada penukaran penggunaan kpedati kuda kepada tentera berkuda, maka buat pertama kalinya Dinasti Han berjaya mengalahkan orang Xiongnu lalu menghalau bangsa Xiongnu jauh ke pedalaman Siberia sehinggakan mereka ditinggalkan kebulur sampai mati di pendalaman Siberia kerana kesejukan yang melampau. Kemudian selepas keadaan di sempadan China aman, Maharaja Wu telah membina tembok besar kedua dalam sejarah China, selepas pernah cuba dibuat oleh Shi Huang Di sebelum itu ketika zaman pemerintahan Dinasti Qin, dinasti yang berdiri sebelum naiknya Han.

Dinasti Qin terus memerintah China sebelum kejatuhannya mewujudkan era Persengketaan Chu-Han yang kemudian dimenangi oleh Han. Kejayaan reformasi ketenteraan yang dibuat oleh Maharaja Wu ini sebenarnya telah membuatkan Empayar Han dibawahnya melebar sehingga mencecah sempadan negara Kyrgyzstan moden hari ini, sehingga ke Semenanjung Korea dan di wilayah Sungai Merah di utara Vietnam.

Bukan unit ketenteraan Dinasti Han sahaja yang menjadi sasaran reformasinya bahkan Maharaja Wu turut melaksanakan dasar pembaharuan dalam bidang politik dengan mengharamkan falsafah Tao dan kepercayaan lain di China kecuali falsafah Confucius sahaja yang diikitraf. Hiptotesis saya berkaitan dengan pengharaman kepercayaan lain adalah mungkin menurut Maharaja Wu, kepercayaan yang berbeza akan membawa kepada perpecahan rakyat China. Impaknya, falsafah kepercayaan Confucius terus menjadi falsafah kepercayaan rasmi empayar China sehinggalah ke zaman Dinasti Qing (Manchu) iatu dinasti terakhir China.

Reformasi lain dalam bidang pentadbiran yang digerakkan oleh Maharaja Wu ialah memerintahkan semua kaum bangsawan dan gabenor kerajaan untuk kembali ke wilayah yang diperintah oleh mereka. Sebelum itu, terdapat tradisi kaum-kaum bangsawan dan gabenor kerajaan akan berkumpul dan tinggal di Chang’an, pusat pemerintahan Dinasti Han ketika itu dan mereka sentiasa mengeksplotasikan belanjawan kerajaan untuk menampungkemewahan hidup mereka di Istana meski ketika itu, mereka sudah diberi wilayah dan rakyat untuk dikutip cukai darinya. Maharaja Wu merasakan tradisi ini akan membuatkan korupsi semakin menebal dalam pemerintahan Dinasti Han lalu menghalau seorang demi seorang keluar dari Chang’an melainkan mereka ada sebab-sebab yang kukuh untuk terus tinggal di Chang’an.

Bahkan untuk mengekalkan prinsip ketelusan dalam pemerintahan Dinasti Han, Maharaja Wu juga telah membuat kempen menggalakkan rakyat melaporkan tentang salah laku dan jenayah yang dilakukan oleh bangsawan kepada kerajaan pusat. Sesiapa dari kalangan kaum bangsawan yang berbuat jenayah, akan dilucutkan jawatan atau kedudukan mereka, dan kemudian segala harta kekayaan mereka akan dirampas dan menjadi hak milik kerajaan.

Rakyat biasa yang hidup pada zaman pemerintahan Maharaja Wu ketika itu pasti bersyukur kerana pemerintahan Dinasti Han buat pertama kalinya telah membuka tawaran untuk rakyat biasa untuk menjawat jawatan-jawatan penting dalam kerajaan dan tidak terhad kepada kaum bangsawan sahaja. Ini amat penting kerana Maharaja Wu mahu menyekat penyalahgunaan kuasa dari kalangan kaum bangsawan, dalam masa yang sama menerapkan konsep “sesiapa yang berusaha, maka dialah yang akan dapat habuannya” di kalangan rakyat negaranya.

Bahkan Laluan Sutera (The Silk Road) yang terkenal dalam sejarah itu diwujudkan juga adalah kerana jasa beliau yang menghantar Zhang Qian, untuk mengembara ke negara-negara luar yang terletak di sebelah barat China. Perjalanan panjang Zhang Qian inilah yang membawa pembukaan Jalan Sutera darat yang menghubungkan China dan Eropah serta Asia Tengah. Laluan Jalan Sutera ini bermula dari Chang’an, ibu kota Dinasti Han sendiri melalui wilayah Asia Tengah sehinggalah ke Turki dan berakhir di Rome di Eropah. Penemuan jalan sutera darat ini kemudiannya telah membawa kepada perkembangan ekonomi Dinasti Han yang melimpah-ruah ketika itu, sehinggakan banyak barang baru dari dunia luar China masuk ke dalam negara mereka manakala bandaraya Chang’an pula menjadi antara bandaraya termasyhur di dunia dan pusat ekonomi Asia ketika itu.

Atas kecintaannya pada ilmu juga telah membuatkan Maharaja Wu mengarahkan Sima Qian seorang sejarawan ketika itu untuk merekodkan dan menyimpan sejarah China yang ketika itu sudah berusia lebih daripada 3 ribu tahun. Maka kemampuan kita untuk membaca sejarah China sebelum zaman pemerintahan beliau adalah berkat langkah reformasi beliau sendiri. Bahkan atas kecintaannya pada sastera, dilantiknya Sima Xiangru, seorang ahli sastera, sarjana dan ahli muzik terkenal ketika itu menerima jawatan “Zhoglang Jiang” ataupun maksudnya “General of the Gentlemen of the Household” iatu antara jawatan tertinggi dalam sejarah China.

Maharaja agung Dinasti Han ini akhirnya meninggal dunia pada tarikh 29 Mac tahun 87 Sebelum Masihi ketika beliau berusia 69 tahun dan dimakamkan di sebuah makam piramid berwarna putih yang besar dinamakan sebagai Maoling, terletak kira kira 40 kilometer dari barat Xi’an kini. Baginda digantikan oleh anak bongsunya, Maharaja Zhao yang meneruskan kembali kegemilangan empayar yang dirintis oleh ayahnya. Kegemilangan empayar China di bawah Dinasti Han diteruskan dan bertambah makmur di bawah pemerintahan maharaja-maharaja selepasnya.

Berkat langkah reformasi-reformasi yang dibuat oleh Maharaja Wu inilah membuatkan seorang sejarawan, H.G. Wells, seorang sarjana terkenal Britain berkata, hanya Empayar Rom sahaja yang mempunyai kekuatan setanding dengan Dinasti Han China pada masa itu di dunia.


Kenapa NASA Ingin Menjelajah Uranus Pula?

Selepas manusia berjaya sampai ke bulan menerusi Apollo 11, banyak negara dan entiti mula merancang untuk menjelajah jiran planet Bumi yang paling hampir iaitu planet Marikh. Tetapi menurut Akademi Sains, Kejuruteraan dan Perubatan Kebangsaan Amerika Syarikat (NAS), lebih molek bagi NASA mensasarkan Uranus sebagai sasaran penjelajahan seterusnya.

Dari satu segi, Uranus dianggap planet paling pelik dalam sistem suria. Ia bukan saja berputar pada sisinya tetapi secara terbalik. Ia disebabkan oleh perlanggaran objek persis planet semasa proses pembentukan matahari berlaku dan kewujudan bulan gergasi berbilion tahun yang lalu. Ia mempunyai lebih daripada 12 gelang dan dikelilingi oleh 27 bulan.

Tetapi NAS percaya dengan menghantar misi penjelajahan ke Uranus seawal tahun 2031, ia bukan saja merungkai rahsia gergasi ais yang wujud di alam semesta seperti Uranus dan Neptun. Malah, ia turut menyingkap petunjuk sejarah alam semesta. Kali terakhir prob angkasa lepas sampai ke Uranus ialah menerusi penerbangan seketika Voyager-2 pada 1986.

NAS mencadangkan perlaksanaan misi mirip Cassini – misi penerokaan Zuhal yang dilancarkan dari 2004 hingga 2017. Salah satunya ialah pelancaran misi prob dan orbiter. Prob akan dihantar bagi mengetahui atmosfera Uranus dengan orbiter pula akan mengelilingi sistem Uranus selama bertahun-tahun. Dengan misi sebegini, ia dijangka akan memperkayakan lagi pengetahuan setiap lapangan ilmu planet.

Setiap 10 tahun, komuniti sains planet membentangkan set cadangan penyelidikan dan penerokaan angkasa lepas mana yang patut dijadikan keutamaan. Dokumen yang dikenali sebagai kaji selidik planet sedekad digunakan oleh NASA dan NAS sebagai panduan bagi menentukan projek mana yang memerlukan pelaburan mereka.

Kaji selidik terakhir pada 2011 menjadikan tiga cadangan sebagai keutamaan penyelidikan dan penerokaan angkasa lepas. Tiga cadangan tersebut ialah misi mendapatkan dan membawa pulang pelbagai sampel Marikh, misi penjelajahan ke bulan Musytari, Europa dan misi ke Uranus. Misi mendapatkan dan membawa pulang sampel Marikh sedang berjalan menerusi rover NASA, Perseverance.

Sementara misi penjelajahan ke Europa – tidak sedramatik seperti digambarkan dalam filem Europa Report (2013) – akan bermula pada 2024 menerusi kapal angkasa Europa Clipper. Sementara cadangan penyelidikan dan penerokaan Uranus masih lagi belum direalisasikan. Dengan kaji selidik planet sedekad seterusnya pada tahun ini menyenaraikan Uranus buat kali kedua, ini tidak sepatutnya dipandang enteng oleh NASA.

Ini kerana kaji selidik kali ini menekankan tentang pencarian hidupan selain Bumi di sistem suria kita. Boleh jadi hidupan makhluk asing ini wujud bukan saja di permukaan planet Marikh tetapi lautan-lautan yang terkandung dalam bulan-bulan planet-planet sistem suria. Ini diterjemah dengan menjadikan misi penjelajahan ke bulan Zuhal, Enceladus sebagai keutamaan walaupun misi tersebut dijangka sampai pada 2050-an.

Tidak mustahil sesetengah bulan Uranus – semuanya dinamakan sempena karya-karya William Shakespeare dan Alexander Pope – berpotensi sebagai tempat kewujudan hidupan makhluk asing di luar Bumi. Bulan-bulan seperti Titania dan Oberon boleh saja mempunyai lautan di bawah keraknya seperti Europa dan Enceladus dan kaya dengan bahan organik. Bagi ramai pengkaji astronomi, kemungkinan sebegitu sememangnya sesuatu yang mengujakan.

Di sebalik keterujaan untuk menyingkap rahsia di sebalik Uranus, perlu diingat kapal angkasa mengambil masa berdekad-dekad lamanya untuk sampai ke bahagian luar sistem suria. Jika misi Uranus direalisasikan, ia boleh dilancarkan dengan roket SpaceX Falcon Heavy dengan jangkaan pelancaran antara 2031 hingga 2038.

Selain itu, pengkaji astronomi juga perlu melihat kedudukan planet yang dapat memberi peluang besar untuk prob dan orbiter sampai ke Uranus. Sekurang-kurangnya perjalanan ke Uranus mengambil masa antara 13 hingga 15 tahun. Ini bermakna sekiranya ia dilancarkan pada 2031, prob dan orbiter akan sampai ke sana sekitar 2040-an.

Bagi sebarang misi penyelidikan dan penjelajahan angkasa lepas, setiap misi memerlukan nama yang ikonik. Dengan Apollo sinonim dengan penjelajahan bulan dan Cassini (Zuhal), antara nama yang dipertimbang untuk misi Uranus ialah Caelus (dewa langit Rom), Shakespeare dan Pope (rujukan kepada semua bulan yang dinamakan sempena nama dua sasterawan Inggeris terkenal itu).

Tetapi semua ini hanya sekadar perancangan atas kertas. Misi Uranus masih perlu mendapat sokongan kewangan, politik dan teknikal bagi menjadikan ia satu realiti. Dan para saintis kini hanya mempunyai sedekad sebelum menjadikan misi tersebut sebagai satu realiti.

RUJUKAN

Carter, J. (2022, 21 April). Uranus by 2049: Here’s why scientists want NASA to send a flagship mission to the strange planet. Space.com.

Amos, J. (2022, 19 April). Make Uranus mission your priority, Nasa told. BBC News.

Drake, N. (2022, 21 April). NASA has been ignoring Uranus. That may soon change. National Geographic.


Membongkar Rahsia Bahasa Gajah

Tular gambar sekeluarga gajah nyenyak tidur dalam keletihan. Itulah nasib gajah hari ini. Sesungguhnya gajah merupakan haiwan yang teruk dian.iayai.

Habitat mereka habis diterokai. Sumber makanan pula terjejas. Sesudahnya sesat masuk kampung, kena halau, pµkµl dan disuap mer.cµn (Gupta & Gan, 2020). Memang susah kalau gajah hanya selamat di zoo sahaja, tambah dengan zaman COVID-19 sekarang.

Gajah Afrika (Loxodanta Africana) sekarang diisytihar teran.cam (enda.ng.ered). Nasib lebih teruk menimpa gajah hutan Afrika (Loxondanta cyclotis), sekarang teruk dia.ncam (cri.t.ically enda.nge.red).

Tanpa kawalan, mereka akan pµpµs seperti spesis adaurora, atlantica, exoptata dan cookei.  Gajah Asia (elephas maximus) pun sama, sedang mer.ana di hutan sendiri.

Kekurangan populasi gajah boleh membawa masalah. Alam semulajadi amat bergantung pada gajah. Pertama sekali, gajah akan meran.apkan dahan atau pokok.

Walaupun nampak macam pero.sak, perbuatan ini sangat bagus untuk haiwan kecil atau serangga. Malah rusa pun mendapat manfaat kerana boleh mak.an daun segar.

Lama-kelamaan, dahan tersebut akan rep.ut dan kemudian menjadi baja pada tanah (Lindsay, 2019).

Naj.is gajah pula merupakan sumber makanan kumbang, yang menjadi makanan kepada haiwan-haiwan lain seperti burung misalnya. Jadi tanpa gajah, seluruh ekosistem akan terjejas. Maka populasi gajah wajar diselamatkan.

Itulah azam harian seorang pengkaji bernama Joyce Poole. Pada tahun 1975, wanita ini mendapat peluang untuk belajar tentang gajah di Kenya. Poole bertemu dengan Cynthia Moss yang suka mengkaji tentang gajah betina sahaja.

Kata Moss, gajah jantan bosan. Jadi kerja bosan dibiar pada Poole. Dalam sekejap, Poole menimba pengalaman. Keringat Poole selama 46 tahun telah mengukuhkan ilmu saintifik tentang gajah jantan.

Bersama suaminya Petter Granli, beliau mendidik masyarakat tentang pemuliharaan populasi gajah. Walau bagaimanapun, ada satu benda menarik tentang kajian beliau: bahasa di sebalik komunikasi gajah.

Deruman Belalai Yang Berbahasa

Gandingan Petter Grali dan Joyce Poole memang menjadi. Mereka saling melengkapkan antara satu sama lain, bagaikan pinang dibe.lah dua tetap satu luar dan dalam. Mereka telah mengumpulkan segalanya tentang Gajah Afrika.

Komunikasi dan tingkah laku merupakan dua perkara penting dalam kehidupan gajah. Dalam The Elephant Ethogram, mereka menceritakan segalanya: Kenapa gajah buat ini? Kenapa gajah buat itu?

Senang kata, The Elephant Ethogram menjadi kamus dwibahasa… cuma menafsirkan bahasa gajah untuk difahami manusia.

The Elephant Ethogram mula ditulis pada tahun 1982, selepas Poole menulis tesis untuk penyelidikan Ph.D. Kalau cakap pasal bunyi gajah, semua akan faham deruman trompet yang serba bising.

Sebenarnya, tidak. Poole mahu semua tahu yang gajah mampu mengeluarkan bunyi yang manusia tidak boleh dengar. Bunyi-bunyi ini pula ada maksud sendiri, yang mudah difahami kalau tengok tingkah laku mereka. Poole mengumpulkan 2,400 klip video untuk menjelaskan tentang tingkah laku gajah. Setiap satu ada makna sendiri.

Jelas sekali gajah ada lenggok bahasa yang sangat rumit, seolah-olah sama seperti manusia. Seorang lelaki mungkin tidak kisah hidup menyendiri.

Tetapi cakap hati kadangkala lain daripada cakap mulut. Entah-entah setiap kali kena friendzone, dia menangis di dalam. Perempuan pun tiada beza, kadang cakap saja lapar dan tidak kisah makan mana. Tetapi ajak satu demi satu kedai, semua habis tak mahu.

Nampaknya gajah pun tidak jauh. Isi hati mereka dalam juga. Setiap pergerakan perlu diambil kira, seperti cara telinga berhayun. Semua ada maksud, kerana gajah sangat pintar dan kreatif (cuma tidak berakal macam manusia).

Semasa merenung, gajah sedang berfikir (dengan cara mereka). Seekor gajah yang merenung memanglah nampak macam tidak berbuat apa-apa. Tetapi sebenarnya, gajah tersebut sedang bercakap.

Ada masanya, gajah akan bercakap tentang pengalamannya dengan manusia. Tempat-tempat merbah.aya pun akan dikongsi sesama gajah.

Hidup berkongsi membawa ilmu baru kepada gajah lain. Mereka mendengar, belajar dan bertindak ikut cita rasa sendiri. Itulah contoh bahasa gajah, sesuatu yang belum difahami sehinggalah Poole melengkapkan hasil kajiannya.

RUJUKAN:

Gupta, S., & Gan, N. (2020, Jun 4). Elephant in Kerala (ditapiskan) after suspected (ditapiskan) hidden in fruit (ditapiskan) in her mouth. CNN.

Lindsay, K. (2019, Februari 22). What would happen if there were no elephants? African Elephant Journal.

Morell, V. (2021, Mei 25). What are elephants really ‘saying’? First-ever library reveals communication mysteries. National Geographic.


Necro No Hanayome – Adaptasi Nafsu Songsang Seorang Doktor Terhadap Mayat

Necro no Hanayome ataupun tajuk Bahasa Inggeris-nya, The Bride of Necro merupakan sebuah lagu yang diciptakan oleh Kanon69 dan dinyanyikan oleh Bis. Video yang dimuat-naik di platform Youtube ini mendapat sentuhan ilustrasi daripada Rahwia dan meraih sebanyak 550 000 tontonan.

Lagu ini pada asalnya telah dimuat naik di sebuah laman perkongsian video yang berpusat di Jepun, iaitu Nico Nico Douga sebelum diapungkan ke Youtube dalam pelbagai versi cover. Lagu ini mengisahkan tentang seorang lelaki yang ‘bercinta’ dengan mayat ataupun istilah yang lebih tepat, Necrophilia.

Necrophilia atau juga dikenali sebagai thanatophilia merupakan satu gejala tarikan seksual atau perlakuan bersetubuh melibatkan mayat. Menurut Merriam-Webster, necrophilia bermaksud suatu obsesi yang melibatkan rangsangan seksual terhadap mayat.

Istilah ini mula digunakan oleh seorang ahli sains bernama Joseph Gulslain pada tahun 1850 dalam sebuah syarahannya yang berkaitan dengan kesihatan mental. Istilah ini merupakan gabungan daripada dua perkataan Greek iaitu ‘nekros (mati) dan ‘philia’ (cinta). Istilah ini dipopularkan oleh seorang ahli psikiatri yang bernama Benedict Morel.

Difahamkan bahawa necrophilia ini merupakan suatu masalah psikologi yang mengakibatkan individu yang mengalaminya mempunyai rangsangan terhadap mayat sekaligus mendorong mereka untuk melakukan hubungan seksual dengan mayat.

Berbalik kepada video Necro no Hanayome
atau jika diterjemahkan kepada Bahasa Melayu ianya berbunyi ‘Pengantin Mayat’.
Untuk pengetahuan pembaca, lagu ini sebenarnya digarap berdasarkan kisah
sebenar yang berlaku pada tahun 1931. Berikut merupakan lirik dalam romaji berserta
terjemahannya dalam Bahasa Inggeris.

Mono iwanu kuchibiru ni iki wo fukikonde  Koyoi “anata” wa yomigaeru  ano koro no sugata de

‘ll breathe life into these silenced lips
Tonight “you” shall return to me, as you once were

Kuchite mo mada utsukushii kao de Futari shika inai reibyou de isha wa koi wo shita

Although she decays, her face remains beautiful
Undisturbed in a mausoleum, the doctor fell in love

Sore wa eien no koi ka  kindan no koui ka Mata aitai to negau dake  sore ga tsumi na no deshou ka

Is this eternal love, or a forbidden act?
I only wish to see you again; how can that be sinful?

Mono iwanu kuchibiru ni  iki wo fukikonde Koyoi futari wa musubareru  shukufuku mo sarezu ni

I’ll breathe life into these silenced lips
Tonight we will be wed, without anyone’s blessing

“Kusari-ochita gankou ni aoi garasu wo”  “Yaburekaketa ude ni kinu no hada wo”  “Okasareta naizou ni men no GAAZE wo”  “Houseki de kazatta shiroi DORESU wo”

“Blue glass to fill the empty eye sockets…”
“Ribbons of silk to mend torn limbs…”
“Cotton gauze for the afflicted organs…”
“Adorn the pure white dress with jewels…”

Kuchiyuku tabi toritsukurotte Koi wo utatte mata isha wa te wo sometsudzuketa

Should something decay, the doctor would simply mend it
Professing his love, he once again stains his hands

Yagate abakareta no wa  minikui kaibutsu de “Sore” wo tsukuriageta isha wa benbaku wo sakenda

The unsightly abomination was eventually uncovered
The doctor who created “it” passionately stood his ground

“Kore wa eien no koi da  kanojo no negai da  Shi ni yuku to kimeta omaera ga misuteta onna ja nai ka”  Aa  kanashiki hanayome  mono ienu mama de

“This is our eternal love! It is what she desires!
Weren’t you the ones who resolved to forsake this woman in death?!”
Ah, the mournful bride maintains her silence

Koyoi futari wa sabakareru  kanojo wo misuteta hitotachi no seigi de  Tadashii no wa daare?

Tonight judgement is passed on them by the righteousness of those who forsook her Who in this case is truly just?

Terjemahan
lirik daripada laman web www.animelyrics
Pautan ke lagu Necro no Hanayome: https://www.youtube.com/watch?v=Vd-yN2jTrVA

Berdasarkan bait-bait pada lirik lagu ini, dapat difahami bahawa kisah yang cuba disampaikan itu melibatkan seorang doktor dan seorang gadis yang menghidap penyakit batuk yang kronik. Video ini dimulakan dengan imej seorang gadis yang terbatuk-batuk berjumpa dengan seorang doktor untuk mendapatkan rawatan.

Namun begitu, gadis tersebut tidak dapat diselamatkan dan meninggal dunia. Doktor itu kemudiannya membawa gadis tersebut ke rumahnya dan melakukan pelbagai perbuatan pelik terhadap mayat gadis itu; menari dengannya pada tengah malam, memakaikan pakaian yang cantik dan menghiasnya dengan berlian dan batu permata.

Namun, terdapat satu bahagian yang
menjijikkan di mana doktor itu bertindak menggantikan bahagian mayat tersebut
yang telah mereput dengan pelbagai bahan. Antara yang dilakukan oleh doktor itu
termasuklah memasukkan bebola kaca biru ke dalam soket mata, menggantikan kulit
mayat tersebut dengan kain sutera dan memasukkan kapas ke dalam organ dalaman
mayat gadis itu.

Video ini diakhiri dengan orang ramai
menangkap doktor tersebut di rumahnya berikutan perbuatan songsangnya yang
melanggar norma sosial. Sepanjang paparan video bagi lagu ini, kita dapat
melihat bagaimana doktor tersebut berdelusi bahawa dia dan mayat tersebut
merupakan suami isteri dan menjalani hidup yang bahagia dengan mayat itu. Ianya
dilakukan dalam keadaan dia sendiri menyedari bahawa tindakannya itu sebenarnya
merupakan satu tindakan gila, sebagaimana yang disebutkan pada satu rangkap
pada lagu tersebut:

Walau bagaimanapun, tahukah pembaca
bahawa lagu ini diadaptasi daripada kisah sebenar? Ya! Kisah yang menyeramkan
lagi menjijikkan ini merupakan sebuah kisah benar yang berlaku pada tahun 1931.
Kisah ini melibatkan seorang doktor yang bernama Carl Tanzler dan seorang gadis
bernama Elena de Hoyos.

Dr. Carl Tanzler merupakan seorang ahli radiologi yang bertugas di Hospital Tentera Laut Amerika, Key West, Florida. Dia dilahirkan di Dresden, Germany pada tahun 1877 dan berkahwin dengan Doris Anna Shafer pada tahun 1920. Merreka dikurniakan dua orang anak iaitu Ayesha Tanzler dan Crystal Tanzler.

Pada tahun 1926, mereka berpindah ke Amerika Syarikat. Setelah menetap di Florida, Carl berkhidmat di Hospital Tentera Laut Amerika dengan menggunakan nama Count Carl von Tasel. Hal ini kerana ketika beliau melawat Genoa, Itali, dia mendakwa telah bermimpi tentang moyangnya, Countess Anna Constantia von Cosel yang meramalkan wajah cinta sejatinya – iaitu seorang wanita yang berambut hitam pekat.

Semasa berkhidmat di sana, Carl Tanzler ditugaskan di bahagian wad tuberculosis. Tuberculosis ataupun batuk kering merupakan satu penyakit yang sangat kronik pada waktu itu. Dia merupakan seorang doktor yang sangat rajin dan disenangi oleh rakan-rakannya.

Namun pada bulan April 1930, berlalu suatu detik yang mengubah hidupnya yang selama ini bahagia menjadi sadis. Elena Milagro de Hoyos, seorang gadis jelita lagi menawan berkunjung ke pejabatnya.

Keadaan ini disebutkan oleh lagu
tersebut menerusi rangkat berikut:

A maiden with white skin coughed, “I entrust this body to you”A doctor in white garb whispered, “I will see to you”The maiden with white skin began to rot away, forsaken by everyone in the worldThe doctor in white garb was merciful and laid her to rest in a place where they could be alone

Dr. Carl Tanzler berasa terkejut kerana Elena merupakan gadis yang sering muncul di dalam mimpinya – wanita yang diramalkan oleh moyangnya, Countess Anna sebagai cinta sejatinya. Elena ketika itu berumur 22 tahun dan merupakan seorang pesakit tuberculosis.

Dia mengunjungi Carl dengan harapan agar penyakitnya dapat disembuhkan. Carl Tanzler yang ketika itu berumur 53 tahun telah jatuh cinta kepada Elena dan berazam untuk menyembuhkan penyakit Elena lalu memperisterikannya.

Walaupun perasaan cinta Carl itu tidak
berbalas, dia tetap ikhlas untuk merawat Elena. Carl memohon kebenaran daripada
keluarga Elena untuk menggunakan kaedah perubatan moden untuk merawat penyakit
Elena itu. Sepanjang proses rawatan dijalankan, dia tidak pernah berputus asa
untuk meraih cinta Elena.

Namun, usaha Carl tidak kesampaian
kerana Elena meninggal dunia pada tanggal 25 Oktober 1931. Carl yang dirundung
kesedihan melampau meminta kebenaran daripada keluarga Elena untuk membina
sebuah pusara sebagai tempat persemadian Elea. Hanya Carl seorang sahaja
mempunyai kunci ke pusara berkenaan.

Kegilaan Carl semakin menjadi-jadi
apabila dia mendakwa kononnya roh Elena sering menziarahinya. Dia kemudiannya
memasang telefon di dalam pusara tersebut secara rahsia, supaya boleh
bersembang dengan mayat Elena semasa melawat pusara itu. Disebabkan oleh
sikapnya yang pelik dan dianggap gila, Carl dipecat.

Rangkap selanjutnya di dalam lagu di
atas menceritakan bagaimana ‘cinta’ Carl Tanzler tidak pernah padam walaupun
Elena kini hanyalah sekujur mayat yang sedang mereput.

Obsesi Carl Tanzler tidak terhenti di
situ kerana dua tahun kemudian, iaitu pada bulan April 1933, dia membawa jasad
Elena yang telah mereput itu ke makmal di rumahnya. Beliau melakukan hal ini
kerana mendakwa Elena telah menerima lamarannya dan meminta Carl untuk
mengeluarkannya dari pusara tersebut.

Rangkap seterusnya memerihalkan
bagaimana Carl Tanzler cuba ‘membaiki’ mayat Elena.

Jasad Elena yang telah begitu mereput kini ‘dibaiki’ oleh Carl. Dia mengawet mayat Elena dengan cecari formaldehyde dan menggunakan wangian dalam jumlah yang banyak untuk menghilangkan bau busuk mayat berkenaan.

Untuk mengembalikan semula keanggunan Elena, dia memakaikan mayat Elena dengan sepasang pakaian sutera yang cantik. Wajah mayat Elena pula ditampal dengan menggunakan kain yang dicelup dalam lilin dan plaster of paris.

Kemudian, Carl memasukkan bebola kaca ke
dalam soket mata Elena. Selain itu, Carl turut memakaikan rambut palsu yang
diperbuat daripada rambut Elena yang telah dikumpulkan oleh ibu Elena sendiri
yang kemudiannya diserahkan kepada Carl Tanzler tidak lama selepas
pengebumiannya pada tahun 1931.

Lebih menjijikkan, Carl Tanzler
memasukkan tiub kertas ke dalam kemaluan Elena untuk membolehkannya melakukan
hubungan seksual dengan mayat Elena, sepertimana yang dilaporkan oleh dua orang
pakar yang melakukan autopsi ke atas mayat Elena.

Rangkap di bawah ini pula menceritakan
bagaimana perbuatan terkutuk Carl itu akhirnya dapat dihidu oleh orang ramai.
Namun, dia tetap berkeras mahu bersama dengan Elena.

Tujuh tahun lamanya Carl Tanzler ‘hidup’ bersama mayat Elena sebelum perbuatannya itu disyaki oleh kakak Elena yang bernama Florida setelah mendapat maklumat dan khabar angin daripada orang ramai bahawa Carl telah meniduri mayat adiknya.

Sepertimana yang disyaki, Florida menemukan mayat adiknya itu di rumah Carl dan beliau terus melaporkannya kepada pihak polis. Carl diarahkan untuk menjalani ujian psikiatri di penjara sementara menunggu hukuman dijatuhkan ke atasnya. Dia didakwa atas kesalahan merosakkan kubur dan mayat Elena.

Walau bagaimanapun, tuduhan ke atas Carl
digugurkan atas beberapa faktor. Sejurus selepas ditemui, mayat Elena dibedah
siasat oleh ahli patologi dan mayatnya dipamerkan sebagai tontonan awam di
rumah pengebumiam Dean-Lopez, di mana keadaan mayatnya itu telah disaksikan
oleh seramai 6800 orang. Kemudian, penduduk setempat menanam semula mayat Elena
itu di sebuah kubur yang tidak bertanda.

Setelah dibebaskan dari pusat psikiatri pada tahun 1944, Carl Tanzler dipindahkan ke Pasco County di Florida. Dia kemudiannya menulis sebuah autobiografi tentang cintanya terhadap Elena dalam sebuah buku yang berjudul Fantastic Adventures. Buku ini diterbitkan pada tahun 1947.

Pada tanggal 3 Julai 1952, Carl ditemui meninggal dunia. Pihak yang menemui mayat Carl turut menjumpai sebuah patung yang menyerupai Elena di rumahnya. Kisah cinta necrophilia Carl Tanzler ini telah menarik perhatian kebanyakan agensi berita dan penulis cerita seram di samping menjadi inspirasi kepada penulisan mereka.

Rangkap di bawah ini mengisahkan tentang
delusi Carl Tanzler yang semakin menjadi-jadi apabila dia mendakwa bahawa
tindakannya itu merupakan keinginan yang disuarakan oleh Elena sendiri.

Lagu ini diakhiri dengan rangkap yang
menceritakan bagaimana Carl mempersoalkan tindakan masyarakat yang cuba
mengganggu kebahagiannya. Walau bagaimanapun, Carl seakan-akan berada dalam
keadaan denial state (menafikan) apabila dia cuba untuk merasionalkan perbuatannya.

Kegilaan necrophilia Carl Tanzler ini pada akhirnya merosakkan hidupnya sendiri. Secara peribadi, saya sebenarnya berasa sangat kasihan dengan keadaan mayat Elena yang sadis dan menyayat hati. Mayatnya telah dijadikan sebagai pemuas nafsu songsang Carl tanpa keizinan dan kerelaan dirinya.

Kalau kita lihat keadaan mayat Elena setelah ditemukan oleh penduduk setempat, amat menyedihkan kerana jasadnya yang sepatutnya mereput secara semula jadi telah diawet oleh Carl Tanzler sehingga berupa seperti makhluk yang menyeramkan.

Kesimpulannya, necrophilia ini merupakan
suatu masalah mental yang sangat kronik, membawa kepada perlakuan seks songsang
yang menjijikkan. Lagu The Bride of Necro ini telah menceritakan
serba-sedikit tentang kisah hidup Carl Tanzler. Sejujurnya, saya berasa kagum
dengan kolaborasi Kanon69 yang telah menghasilkan lagu ini berdasarkan kisah
sebenar di samping nyanyian mantap daripada Bis serta ilustrasi oleh Rahwia
yang berjaya ‘menghidupkan’ kisah ini.

Kes berkenaan necrophilia ini jelas
menunjukkan bahawa manusia apabila tidak memandu nafsu dengan betul akan
mengakibatkan mereka terjebak dengan perlakuan songsang dan perkara yang
diharamkan oleh Allah. Kisah ini seharusnya dijadikan iktibar bahawa perkara
ini tidak mustahil akan terjadi dalam kalangan mana-mana kelompok masyarakat –
tanpa disangka-sangka.

Sebenarnya, terdapat banyak lagi kes
lain yang melibatkan necrophilia. Namun, kes Carl ini agak popular kerana
kisahnya dijadikan idea dan inspirasi di dalam sejumlah penulisan dan filem
seram. Apa yang perlu kita lakukan adalah sentiasa berdoa dan memohon kepada
Allah agar mematikan kita dalam keadaan husnul khatimah dan memelihara jasad
kita daripada pelbagai musibah.

RUJUKAN

Steve Finbow. (2014). Grave Desire: A
Cultural History of Necrophilia. John Hunt Publishing.

The man who cherished a rotting corpse.
Youtube: ObsoleteOddity.

What is necrophilia? What does Necrophilia
mean? Necrophilia meaning, definition and explanation. Youtube: The Audiopedia.

Bride of Necro – Analysis. https://aminoapps.com/c/anime/page/blog/bride-of-necro-analysis/qztR_udLZj6av6pBzrJPVmVEGqPB7B

Anime Lyrics. https://www.animelyrics.com/doujin/bis/nekuronohanayome.htm


Tamadun Sungai Batu Lebih Tua Dari Usia Sukan Olimpik

Berita terbaru ini mengesahkan bahawa melalui salah sebuah tapak di situ (SB2H), Tamadun Sungai Batu sah telah dianjak pentarikhannya dari 582 Sebelum Masehi ke pentarikhan maksimum setakat ini, yakni 788 Sebelum Masehi!

Dalam makalah bertajuk ‘Artifak Besi Dalam Industri Besi Sungai Batu, Lembah Bujang’ oleh Naizatul Akma Mohd Mokhtar dan Prof. Dato’ Dr. Mokhtar Saidin telah menyatakan:

“Berdasarkan kajian terkini, tapak SB2H telah mendedahkan tarikh 788-537 Sebelum Masehi iaitu tarikh terawal bagi rantau Asia Tenggara.”

Apabila pentarikhan sudah sah dianjak lagi ke tahun 788 Sebelum Masehi melalui bukti tercatat dalam makalah akademik begini maka Tamadun Sungai Batu sudah terbukti lebih tua dari Dinasti Mesir Purba (Dinasti ke-24) dan sezaman dengan Empayar Assyria (Neo-Assyria)!

Malah lebih tua dari sejarah sukan Olimpik di Yunani Purba dan lebih awal dari penubuhan Rom!

Ini juga bermaksud, tidak ada mana-mana tamadun atau peradaban purba di Asia Tenggara yang mampu menyaingi usia Tamadun Sungai Batu setakat ini. Namakan… Angkor Wat, Borobudur, Ayutthaya, Bagan atau kompleks Champa, Mỹ Sơn atau tapak-tapak arkeologi Funan seperti Oc Eo… semuanya masih muda berbanding tapak peleburan besi di Sungai Batu.

Walaupun kita sudah sah memiliki tapak sejarah dan arkeologi PALING TUA, PALING BERNILAI dan PALING BERPOTENSI namun malangnya sambutan dari pihak-pihak yang sepatutnya membangunkan tapak sejarah ini amatlah… membingungkan kita semua. Menyedihkan itu satu hal. Tapi reaksi mereka semua ini amatlah membingungkan kita. Sebab apa?

Jika Tamadun Sungai Batu ini berada di negara Indonesia atau Thailand misalnya, sudah pasti dan pasti ia akan dibangunkan dengan diberi peruntukan yang besar dan digazetkan sebagai ‘NATIONAL TREASURE’ yang super-duper- mega penting. TAMADUN TERTUA ASIA TENGGARA kot. Alangkan candi-candi muda mereka itu pun mereka jaga, pulihara dan promosikan bersungguh-sungguh. Inikan pula tamadun paling tua! Satu kompleks pelabuhan purba akan dibangunkan sebagai usaha-usaha membina kembali (reconstruction) tapak sejarah sebagai galeri atau ‘muzium hidup’ untuk tatapan generasi masa depan.

…dan sudah tentu, KAPAL-KAPAL PURBA di tapak arkeologi Sungai Batu ini dinaikkan!

Tapi itulah… tapak paling berharga seluruh Asia Tenggara ini berada di satu negara yang para pemimpinnya tengah bercakaran berebut kuasa. Malah ada pengganas dilantik menjadi wakil rakyat, ape ke hei. Jadi, tolong. Tolong angkat punggung dan majukan tapak sejarah kami!

Satu lagi, sudah tiba masanya Prof. Dato’ Dr. Mokhtar Saidin ini ditawarkan menjadi salah seorang panel PAKAR RUJUK BUKU TEKS SEJARAH atau ahli dalam Jawatankuasa Penambahbaikan Kurikulum dan Buku Teks Sejarah negara kita. Cuba perati bagaimana Prof. John N. Miksic, seorang ahli arkeologi Amerika yang menjadi penasihat buku teks sejarah Singapura yang baru, ‘Singapore: The Making of a Nation-State, 1300-1975’.

Adalah merugikan kerja-kerja cemerlang beliau ini tidak diangkat ke peringkat lebih tinggi. Bayangkan, Singapura terpaksa ‘upah’ ahli arkeologi Amerika nak ‘decode’ Sulalatus Salatin dan berjaya membuktikan lagi kewujudan kerajaan Singapura Purba. Kita pula dah ada ahli arkeologi yang hebat yang MENEMUI TAMADUN PALING TERTUA ASIA TENGGARA YANG LEBIH TUA DARI PENUBUHAN ROM!

Fikir-fikirkanlah. Takkan nak sejarah negara kita asyik berpusing-pusing pasal Hang Buah ke Hang Buha? Ini kerja-kerja arkeologi bukan setakat main teka silangkata. Dengan memberikan tumpuan kepada tapak tertua Asia Tenggara ini seperti memberikan peruntukan kepada pembangunan Tamadun Sungai Batu, maka ia akan menjana pendapatan negara pada masa depan melalui sektor pelancongan, di samping fungsi utamanya memperkasakan sumber manusia kita dengan pembinaan jatidiri dan semangat patriotik yang padu.

Kita sudah ada tamadun tertua Asia Tenggara, malah kita ada tapak peleburan besi, teknologi perkilangan besi tertua Asia Tenggara. Ini bukan tahyul bukan mitos dongeng penglipurlara. Ini betul-betul bukan cobaan.

Lawan tesis adalah antitesis. Lawan saintifik adalah tahyul. Sekarang sejarah kamu saintifik & empirikal. Bersemangat mahu melihat sejarah dari fikiran yang merdekakah atau masih lagi berfikiran toyol.

~Srikandi


Kenapa Boleh Wujud Justice League Versi Snyder Cut?

Zaman 2010-an meninggalkan sebuah pengalaman luar biasa. Inilah dekad yang sangat bermakna, dengan sebuah siri menggabungkan adiwira-adiwira agung. Dulu para adiwira ini banyak bergabung dalam komik.

Tetapi dunia perfileman yang semakin maju membolehkan mereka semua muncul di layar perak pula. Kelibat Tony Stark dan Steve Rogers bersama adiwira lain telah memberikan Disney dan Marvel Studios sebuah kuasa yang besar dalam industri perfileman.

Marvel Cinematic Universe (MCU) berjaya mengumpulkan AS$22.587 bilion, dengan modal hanya AS$4.582 bilion sahaja (tidak termasuk kos pemasaran).

Avengers: Endgame telah menjatuhkan Avatar daripada persada filem paling banyak kutipan. Semuanya kerana Kevin Feige yang bijak menyusun strategi. Tidak lupa juga Jon Favreau kerana memilih Robert Downey Jr. yang menghidupkan watak Iron Man.

Sepatutnya Marvel menghadapi persaingan kental, kerana dunia lebih mengenali pesaing mereka iaitu DC.

Sebelum MCU bermula, ramai lebih kenal Superman dan Batman yang mempunyai pelakon jauh lebih berlagenda.

Pada tahun Iron Man bertatih, The Dark Knight sudah meletakkan definisi adiwira sebenar hingga mendapat lapan pencalonan di Academy Awards.

Ketika Marvel membawa Avengers, DC mempunyai Justice League. Malang sekali, Justice League tidak mendapat keuntungan sama seperti Avengers walaupun dengan perbelajaan lebih mahal.

Justice League menerima kritikan hebat, sementara Avengers dipuji melambung. Rotten Tomatoes menarafkan Justice League dengan markah 40% sahaja (Avengers mendapat 91%).

Tidak cukup, Justice League mempunyai dua versi pula.

Punca Di Sebaliknya

Pihak Warner Brothers sudah merancang Justice League sejak tahun 2007 (McClintock & Fritz, 2007), lagi tetapi ditunda sekejap akibat mog.ok yang dilancarkan kumpulan penulis Amerika Syarikat (Boland, 2008).

Tanpa henti projek ditunda hinggalah Man of Steel yang diberikan kepada Zack Snyder. Warner Bros. sudah mengumpulkan barisan pelakon iaitu Ben Affleck, Ezra Miller, Gal Gadot, Henry Cavill dan Jason Momoa.

Dengan barisan sebegini, Justice League memang patut mendapat AS$1 bilion sekurang-kurangnya. Sasaran ini sangatlah relevan, kerana Batman v Superman: Dawn of Justice (juga sentuhan Snyder) menghampiri AS$900 juta.

Tetapi Batman v Superman: Dawn of Justice inilah pencetus segala masalah buat Snyder bagi Justice League.

Filem ini mendapat penarafan sebanyak 28% daripada Rotten Tomatoes dengan pendapat umum mengatakan jalan ceritanya melemaskan segala potensi yang ada. Teruk Batman v Superman: Dawn of Justice dikecam.

Pihak Warner Bros. yang goyah pun kerap mengganggu penggambaran Justice League.

Campurtangan Warner Bros. memberikan impak yang besar. Berkali-kali Justice League ditulis semula; jalan cerita diubahsuai untuk mengelak dikritik (Medina, 2018).

Peristiwa 12 Mac 2017

Penggambaran Justice League berlangsung pada 11 April 2016 hingga Oktober 2016. Semua bahan perfileman sudah ada, hanya perlu disusun semula oleh pihak penyunting yang diketuai Zack Snyder.

Tetapi pada 12 Mac 2017, satu peristiwa buruk telah berlaku. Anak perempuan Zack Snyder bernama Autumn telah membµnµh diri atas sebab diketahui hanya keluarga terdekat sahaja (Nwobod, 2020).

Asalnya Zack Snyder mahu kembali menyunting Justice League. Kerana beliau sangka tugasan kerja boleh memulihkan fikirannya.

Tetapi dua bulan kemudian, beliau sedar – kejadian yang berlaku sebenarnya terlalu berat untuk diketepikan dengan tugasan kerja (Kit, 2017). Jadi Snyder berundur diri.

Warner Bros. menggantikan Snyder dengan Joss Whedon, yang mengarah Avengers.

Beliau membuat penggambaran semula yang menaikkan lagi kos pembikinan. Macam-macam masalah berlaku ketika ini. Henry Cavill terpaksa menangguhkan penggambaran Mission Impossible – Fallout di tengah jalan.

Sudahlah dalam filem tersebut, beliau perlu menyimpan misai. Pengarah Fallout mencadangkan tuntutan AS$3 juta untuk menambahkan misai secara digital. Tetapi pihak Paramount Pictures tidak setuju.

Kerana Whedon yang perlu membuang misai Cavill secara digital (Travis, 2018).

Whedon didakwa tidak profesional dengan kelakuan sangat buruk terhadap barisan pelakon dan pekerja di sebalik tabir ketika penggambaran (Farooqi, 2020).

Perubahan dibuat Whedon sangatlah ketara dengan 80 muka surat baru. Hanya 10 peratus usaha Snyder saja dimasukkan dalam filem akhir.

Snyder Cut

Kemelut berpanjangan mudah kata menyebabkan Justice League gagal. Peminat tegar tidak berpuas hati, hingga membandingkan nasib Justice League dengan Superman II (1980). Pengarah utama bagi dua projek ini berundur (atas sebab berbeza). Memandangkan Richard Donner mendapat Superman II Cut, ramai meminta Warner Bros buat Snyder Cut.

Dan pada Mac 2019, Snyder mengesahkan bahawa versi beliau masih disimpan. Hujung tahun yang sama, Snyder menaikkan sekeping gambar di media sosial yang menunjukkan beberapa kotak berlabel “Z.S. J.L. Director Cut” dengan kapsyen, “Benarkah? wujudkah? Mestilah wujud!”

Reaksi peminat yang membuak-buak berakhir dengan persetujuan daripada Warner Bros. Snyder Cut akan diudarakan melalui HBO Max, sebuah projek besar yang mana semua pelakon bersedia kembali untuk bantu menyiapkan.

Dan Snyder juga berharap versinya akan membµnµh versi Whedon (Dumaraog, 2020).

Peminat sudah menunggu. Snyder Cut pun sudah siap, bakal ditayangkan pada 18 Mac 2021. Tidak lama lagi, semua akan menyaksikan jika Justice League mampu menumbangkan Josstice League (sempena nama Joss Whedon).

Perbandingan asal antara Justice League dan Josstice League:

RUJUKAN:

Boland, M. (2008, Januari 17). Australia denies (ditapiskan) Justice League. Variety.

Dumaraog, A. (2020, Disember 18). Zack Snyder wants to wipe Joss Whedon’s Justice League from existence. Screen Rant.

Farooqi, S. (2020, Oktober 29). Interview: Ray Fisher Speaks Out on ‘(ditapiskan’ Set and WarnerMedia Investigation Into Justice League Production. Forbes.

Kit, B. (2017, Mei 22). Zack Snyder steps down from ‘Justice League’ to deal with family (ditapiskan). The Hollywood Reporter.

McClintock, P., & Fritz, B. (2007, Februari 22). ‘Justice’ prevails for Warner Bros. Variety.

Medina, J.J. (2018, Jun 12). ‘Justice League’ drama: How WB pissed off Chris Terrio and hired Joss Whedon (rumor). Batman News.

Nwobod, I. (2020, Ogos 14). Who is Zack Snyder’s Daughter Autumn Snyder and Why Did She Commit (ditapiskan)? Just Richest.

Travis, B. (2018, Ogos 1). Mission Impossible Fallout Director Originally Agreed for Henry Cavill To Shave Moustache for Justice League. Empire.


Avengers: Endgame – Permulaan Filem Adiwira Berdurasi Tiga Jam?

Selalunya
bila dengar filem berdurasi tiga jam, durasi sebegini selalu dikaitkan dengan
filem Hindustan. Bagi filem Hollywood pada masa ini, ianya sesuatu yang
dianggap jarang di mana filem paling lama pun mengambil masa antara dua jam
hingga dua jam 30 minit. Tetapi sekuel filem Avengers: Infinity War iaitu
Avengers: Endgame dilihat akan kembali menggunakan durasi yang biasa ditemui
dalam sesetengah filem berskala epik Hollywood dan mendapat pujian penonton
serta pengkritik.

Jadi
anda tertanya mengapa studio-studio perfileman tidak suka durasi filem yang
terlalu lama? Jika durasi filem terlalu lama, sukar bagi mereka mendapatkan
lebih banyak tayangan bagi sesebuah filem selain berpotensi menjejaskan kutipan
tiket yang dianggap penentu sesebuah filem itu meraih kutipan pecah panggung
atau sebaliknya. Tetapi pengarah Endgame iaitu Russo bersaudara (Joe dan
Anthony Russo) menegaskan durasi filem mereka selama tiga jam menjelaskan
banyak perkara. Pertama, keyakinan Marvel Studios dan Disney pada kualiti
Endgame yang menampilkan teraju utama Robert Downey Jr, Chris Evans, Chris
Hemsworth, Scarlett Johansson, Mark Ruffalo dan Jeremy Renner.

Kedua,
ia merupakan satu pencapaian hebat buat filem adiwira dari segi durasi. Ini
kerana kebanyakan filem adiwira dari siri filem X-Men hinggalah Aquaman
berdurasi antara dua jam hingga dua jam 30 minit. Filem adiwira yang diketahui
mempunyai durasi paling lama ialah filem terakhir trilogi The Dark Knight iaitu
The Dark Knight Rises (2012) dengan durasi dua jam 45 minit. Filem sebegini
dilihat perlu mempunyai durasi sedemikian kerana ia berskala epik setaraf
dengan beberapa filem seperti Gettysburg (1993) dan Doctor Zhivago (1965) serta
menutup terus penceritaan watak sesebuah siri. Dalam kes Marvel Cinematic
Universe (MCU), Endgame dilihat penamat tepat untuk menutup bab penceritaan
awal MCU yang dimulakan oleh Iron Man (2008) yang kini dikenali sebagai The
Infinity Saga.

Tetapi
apakah ini permulaan kepada penghasilan filem-filem adiwira berdurasi panjang
seperti Endgame dan The Dark Knight Rises? Melainkan bagi sesetengah filem,
studio-studio dan pengusaha panggung masih fokus kepada memaksimumkan
keuntungan harian termasuk jualan tiket dan jualan konsesi di premis mereka.
Filem sebegini dilihat menggugat sebarang usaha menambah kutipan tiket dan
keuntungan konsesi yang diraih. Di Bollywood, filem-filem berdurasi sebegini
bukan satu perkara asing tetapi ia masih dianggap jarang walaupun pengusaha
panggung menyediakan waktu rehat bagi memberi peluang penonton pergi ke tandas
atau membeli makanan/minuman di premis konsesi mereka.

Namun,
ini bukan bermakna Endgame merupakan filem adiwira terakhir yang menggunakan
durasi ini. Perlu diingat selepas tamat fasa The Infinity Saga, sudah pasti
Marvel dan Disney takkan berdiam diri dan mempersiapkan fasa baru MCU yang
menonjolkan wira baru seperti Captain Marvel/Carol Danvers (Brie Larson) dan
Spiderman (Tom Holland) sebagai tunjang utama mereka. Sementara DC pula yang
sedang bangkit menerusi Aquaman dan Shazam! sudah pasti akan menjadikan versi
Batman Matt Reeves sebagai tunjang utama mereka. Filem yang diarah pengarah dua
filem siri Planet of the Apes itu dijangka menemui penonton pada tahun 2021 dan
seperti Marvel, tidak mustahil Batman dan filem berskala Avengers ini akan
berdurasi tiga jam.

Jika
anda menjangkakan filem-filem berdurasi ini dapat mengutip kutipan pecah
panggung seperti filem adiwira lain, anda salah. Melainkan jika filem itu
sebahagian daripada trilogi seperti trilogi Lord of the Rings dan The Hobbit,
peluang melihat filem sebegini berjaya dari segi kutipan tiket agak tipis.
Tidak percaya? Lihat statistik kutipan tiket Blade Runner 2049. Blade Runner
2049 merupakan sekuel kepada filem Blade Runner (1982) dan diarahkan pengarah
meningkat naik Denis Villeneuve. Filem yang menampilkan Ryan Gosling (First
Man) dan Harrison Ford (siri filem Star Wars dan Indiana Jones) ini amat
dinantikan para peminat.

Walaupun
berjaya meraih pujian penonton dan pengkritik, filem dengan belanjawan $150-185
juta hanya berjaya mendapat kutipan sederhana sebanyak $259.2 juta. Antara
punca mengapa filem ini gagal merealisasikan potensinya dari segi kutipan tiket
ialah durasi filem yang panjang di bawah tiga jam. Kritikan sebegini turut
timbul dalam The Dark Knight Rises oleh para pengkritik tetapi tidak digemari
oleh peminat DC terutama Batman. Ini kerana bagi mereka, siri terakhir trilogi
ini menutup terus kisah Batman versi Christian Bale dan secara tidak langsung,
menaikkan lagi aura pengarah Christopher Nolan sebagai pembikin filem
berkaliber Hollywood.

Mungkin
atas sebab itu juga, mengapa Russo bersaudara dan ketua Marvel Studios Kevin
Feige melihat durasi tiga jam Endgame berbaloi dengan penantian peminat. Ini
kerana selain sebagai penutup kepada Infinity Saga yang dicetuskan semasa
Infinity War, ia juga merupakan pentas terbaik bagi menceritakan hala tuju MCU
seterusnya. Dan memandangkan ramai pemegang MCU asal seperti Downey Jr (Iron
Man), Evans (Captain America) dan Ruffalo (The Hulk) sudah tamat kontrak atau
semakin berumur, filem sebegini dilihat cara terbaik bagi mereka mengucapkan
selamat tinggal kepada para peminat setia MCU. Justeru, filem tradisional yang
berdurasi dua jam hingga dua jam 30 minit bukan saja tidak sesuai sebagai
penutup babak awal MCU tetapi juga dianggap anti-klimaks terhadap perjuangan
adiwira-adiwira ini.

Siapa
sangka dari Iron Man (2008) hingga Black Panther (2018) dan Deadpool (2016),
filem-filem sebegini meruntuhkan pelbagai jenis halangan yang membentuk
persepsi negatif filem-filem adiwira. Selain berani menyentuh isu-isu yang
dianggap sensitif dan panas, filem-filem sebegini turut diberi penghormatan
sebagai pemenang pelbagai anugerah berprestij. Dan dengan memilih durasi tiga
jam ini, MCU menyediakan batu asas kepada filem-filem berskala besar Hollywood
untuk tidak lagi takut memilih durasi yang panjang.

50 Filem Hollywood Berkualiti dan
Berdurasi Panjang.

50.
Giant (1956) = tiga jam 17 minit.

49.
Avengers: Infinity War (2018) = dua jam 36 minit.

48.
Magnolia (1999) = tiga jam lapan minit.

47.
Judgment at Nuremberg (1961) = dua jam 58 minit.

46.
Boyhood (2014) = dua jam 45 minit.

45.
The Right Stuff (1983) = tiga jam 13 minit.

44.
The Great Escape (1963) = dua jam 53 minit.

43.
Gettysburg (1993) = empat jam 31 minit.

42.
The Pianist (2002) = dua jam 28 minit.

41.
Watchmen (2009) = dua jam 43 minit

40.
Doctor Zhivago (1965) = tiga jam 13 minit.

39.
The Bridge on the River Kwai (1957) = dua jam 41 minit.

38.
Boogie Nights (1997) = dua jam 35 minit

37.
Once Upon a Time in America (1984) = dua jam 24 minit

36.
There Will Be Blood (2007) = dua jam 38 minit

35.
Heat (1995) = dua jam 51 minit

34.
Lawrence of Arabia (1962) = tiga jam 36 minit

33.
The Deer Hunter (1978) = tiga jam tiga minit

32.
Terminator 2: Judgment Day (1991) = dua jam 33 minit

31.
JFK (1991) = tiga jam sembilan minit

30.
Ben Hur (2003) = tiga jam 42 minit.

29.
The Wolf of Wall Street (2013) = dua jam 59 minit.

28.
Pirates of the Caribbean: The Curse of the Black Pearl (2003) = dua jam 23
minit

27.
The Avengers (2012) = dua jam 23 minit.

26.
The Ten Commandments (1956) = tiga jam 39 minit.

25.
Django Unchained (2012) = dua jam 45 minit.

24.
Avatar (2009) = dua jam 42 minit

23.
The Sound of Music (1965) = dua jam 54 minit

22.
Casino (1995) = tiga jam dua minit

21.
Scarface (1983) = dua jam 50 minit

20.
Inception (2010) = dua jam 28 minit

19.
The Lord of the Rings: The Two Towers (2002) = tiga jam

18.
Apocalypse Now (1979) = dua jam 33 minit

17.
The Lord of the Rings: The Fellowship of the Ring (2001) = tiga jam 48 minit

16.
Gone with the Wind (1939) = tiga jam 42 minit

15.
The Lord of the Rings: The Return of the King (2003) = tiga jam 21 minit

14.
Titanic (1997) = tiga jam 14 minit

13.
Braveheart (1995) = tiga jam dua minit

12.
The Dark Knight (2008) = dua jam 32 minit

11.
The Good, the Bad and the Ugly (1966) = tiga jam enam minit

10.
The Departed (2006) = dua jam 32 minit

9.
The Shawshank Redemption (1994) = dua jam 22 minit

8.
Pulp Fiction (1994) = dua jam 34 minit

7.
Schindler’s List (1993) = tiga jam 16 minit

6.
The Green Mile (1999) = tiga jam sembilan minit

5.
The Godfather Part II (1974) = tiga jam 20 minit

4.
Goodfellas (1990) = dua jam 26 minit

3.
The Godfather (1972) = dua jam 55 minit

2.
Forrest Gump (1994) = dua jam 22 minit

1.
Saving Private Ryan (1998) = dua jam 41 minit

SUMBER

1.
Casano, Ann. Ranker.com. The Best Movies That Are Super Long. https://www.ranker.com/list/long-movies/anncasano

2.
Stone, Sam. (2019). CBR.com. Will Avengers: Endgame Usher in the Era of the
3-Hour Superhero Movie? https://www.cbr.com/avengers-endgame-3-hour-superhero-movie/


Dr Amani Salim – Wanita Malaysia Dalam Program NASA

Pada tahun 2014, seorang wanita negara menempa sejarah sebagai salah seorang wanita Malaysia yang terlibat dalam program penghantaran penyelidikan Pentadbiran Aeronautik dan Angkasa Lepas Kebangsaan (NASA) ke angkasa lepas. Wanita yang dimaksudkan ialah Dr Wan Wardatul Amani Wan Salim.

Ketika itu berusia 36 tahun, Dr Amani turut berperanan sebagai penyiasat utama dalam pasukan yang turut dianggotai oleh jurutera, saintis dan pakar teknologi. Pasukan ini bertanggungjawab mereka peralatan pertama NASA ion luar sel yang wujud dalam situasi mikrograviti.

Projek itu kemudiannya dilancarkan ke angkasa lepas sebagai satelit nano bersama roket SpaceX sebagai sebahagian daripada misi NASA ke Marikh iaitu Journey to Mars. Tetapi bagaimana wanita hebat ini boleh menjadi sebahagian daripada pasukan yang dianggotai pakar-pakar berpengalaman ini?

Untuk mengetahui lebih lanjut, kita harus mengimbau zaman kecilnya. Dr Amani merupakan anak ketiga daripada lima adik-beradik dengan bapanya ialah Mufti Pulau Pinang, Datuk Dr Wan Mohd Salim Wan Mohd Noor. Beliau beruntung kerana dibesarkan dalam keluarga yang mengutamakan ilmu.

Semasa ditemubual akhbar Harian Metro, Dr Amani mengakui pada masa kecilnya dia tidak tahu tentang NASA, angkasa lepas dan sebagainya. Tetapi kerana rasa cintanya kepada ilmu dan rasa ingin tahu yang sangat menebal, wanita ini mula meneroka dunia angkasa perlahan-lahan.

“Kata ibu, saya seorang yang suka duduk di sofa dan berkhayal. Namun, dalam khayal itu saya selalu memikirkan cara menjadi orang berguna kepada masyarakat. Saya mahu membuat kajian yang memberi impak kepada manusia secara keseluruhannya.

“Apabila mencapai umur 17 tahun, saya berangkat menyambung pengajian di AS. Dalam tempoh hampir 20 tahun di sana, saya berjuang sebagai wanita bujang, bukan berkahwin. Hanya apabila pulang ke Malaysia saja saya dijodohkan dengan lelaki yang dikenali sejak usia remaja,” katanya.

Dr Amani mengakui merasa beruntung kerana kedua-dua ibu bapanya memahami, memberi dorongan dan menyokong usahanya untuk terus maju dalam bidang angkasa lepas.

Tambahnya, “Bayangkan, ketika orang lain menerima tekanan dan pertanyaan bila hendak berumah tangga serta memiliki anak, ibu saya bersikap sebaliknya. Setiap kali kami berhubung menerusi telefon ketika saya di AS dulu, tiga pertanyaan pertamanya adalah; sudah makan atau belum; sudah solat atau belum dan kerja bagaimana?

“Sebab itu, saya selalu berasakan kejayaan saya hari ini hasil sokongan padu ibu bapa. Mereka tahu betapa besarnya usaha, impian dan cita-cita saya dalam melaksanakan misi diberi NASA.”

Tidak ramai tahu perjalanan Dr Amani menceburi dunia sains roket bermula dengan menawarkan diri bekerja di makmal sebagai pencuci kanta mikroskop. Mungkin ada menganggap kerja tersebut membosankan tetapi bagi beliau, itu juga merupakan peluang untuk belajar. Berikutan hasil kerjanya yang baik, mereka bukan saja membayar khidmatnya tetapi juga memberi nasihat dan peluang.

Salah satu nasihat seorang profesornya ialah menyambung pembelajaran dalam Doktor Falsafah (PhD) bioteknologi. Dr Amani yang menyambung pelajaran di Universiti Minnesota, Minneapolis berjaya meraih ijazah sarjana muda dan sarjana dari universiti berkenaan.

Peluang kian cerah buat wanita ini apabila melanjutkan pengajian peringkat doktor falsafah di Purdue University, pusat pengajian yang turut melahirkan angkasawan pertama menjejakkan kaki ke bulan, Neil Armstrong. Tambah Dr Amani, sepanjang pengajian, dia tidak pernah mengambil mudah setiap pekerjaan dan peluang yang tiba kepadanya. Jadi, apabila diberi kepercayaan memimpin projek NASA, dia melaksanakan sebaik-baiknya.

Kini, beliau merupakan Pensyarah Kanan di Jabatan Bioteknologi Universiti Islam Antarabangsa Malaysia (UIAM). Selepas pulang dari berkelana, Dr Amani sentiasa bertanya apa cara yang boleh dilakukannya untuk membantu masyarakat dan tanah air.

“Saya pernah ke Kelantan ketika bencana banjir besar yang lalu. Saya bersama satu badan bukan kerajaan (NGO) ke lokasi paling teruk terjejas. Di sana, saya melihat orang tua mengangkat air yang keruh untuk dijadikan air minuman.

“Saya fikir, mengapa tidak saya cipta satu alat yang boleh membantu mengesan kehadiran bakteria dalam air? Alat ini nanti boleh digunakan semua dan ia sudah di peringkat akhir sebelum diperkenalkan kepada umum,” katanya.

Tambahnya lagi, dia sentiasa positif untuk menyumbang kepada negara, namun masih mencari sokongan pelabur untuk merealisasikan impiannya. “Saya lihat Malaysia memiliki ramai pakar yang mempunyai potensi dalam pelbagai bidang. Mereka ini ada pencapaian membanggakan di luar negara, dihormati dan disanjung, namun hilang punca apabila kembali ke tanah air.

“Bakat dan kebijaksanaan mereka tidak digunakan, apatah lagi dihargai atau diangkat menerusi projek mega yang ada. Sebab itu, saya mahu adakan satu organisasi khusus untuk menghimpunkan golongan pakar dan ilmuwan tempatan supaya mereka dapat menyumbang kepada kemajuan negara menerusi syarikat kelahiran anak Malaysia sendiri.

“Saya ambil Samsung sebagai contoh. Ia merupakan syarikat yang menghimpunkan kebijaksanaan dan kepakaran anak Korea Selatan dan kini dikenali di mata dunia. Ramai anak Malaysia kini disanjung di luar negara, jadi mengapa tidak kita buka ruang untuk mereka menyinar di negara sendiri?” katanya.

RUJUKAN:

Shahimi, Intan Mas Ayu. (2019). Impian besar Dr Amani. Harian Metro. https://www.hmetro.com.my/hati/2019/07/474258/impian-besar-dr-amani

Malaysiakini. (2018). Why Nasa scientist Amani chose M’sia over the stars. https://www.malaysiakini.com/news/411044


Comfort Food: Antara Mitos Dan Psikologi

Comfort food, atau makanan yang menenangkan. Setiap individu pastinya pernah mendengar istilah ini, malah ramai dalam kalangan kita yang turut memiliki comfort food mereka yang tersendiri. Namun, apakah sebenarnya yang dimaksudkan dengan comfort food ini? Dan, sejauh manakah comfort food ini benar-benar boleh mempengaruhi keadaan emosi seseorang individu?

Sebelum itu, marilah kita memahami terlebih dahulu dengan maksud istilah comfort food ini. Berdasarkan sejarah, istilah comfort food ini sebenarnya telah mula digunakan pada awal tahun 1966, di mana akhbar Palm Beach Post telah menggunakan istilah ini dalam artikel mereka berkaitan dengan obesiti yang berlaku pada masa itu. Artikel tersebut menyatakan bagaimana seseorang yang mengalami masalah emosi mudah terdorong untuk mengambil makanan yang mengingatkan mereka kepada zaman kanak-kanak mereka serta makanan yang dimasak oleh ibu mereka.

Setelah lebih sepuluh tahun berlalu, Oxford English Dictionary telah mengenalpasti bahawa istilah comfort food ini turut digunakan dalam satu artikel yang dikeluarkan oleh Washington Post Magazine pada tahun 1977, di mana artikel ini telah menggunakan istilah tersebut bagi menggambarkan suatu hidangan makanan laut berasaskan udang. Pihak Oxford English Dictionary telah mengambil petikan istilah di dalam artikel ini sebagai penggunaan pertama kali secara rasmi bagi comfort food.

Secara asasnya, definisi comfort food ini merujuk kepada pelbagai jenis makanan yang diambil bertujuan untuk memberikan ketenangan, ketenteraman dan kegembiraan kepada emosi seseorang individu. Makanan sememangnya secara semulajadinya mampu untuk memberikan ketenangan secara emosi dan boleh mengembalikan perasaan positif di dalam hati seseorang. Para penyelidik dalam bidang sains makanan bersetuju bahawa kebanyakan makanan yang diklasifikasikan sebagai comfort food kepada sesetengah  individu ini kebiasaannya mempunyai kandungan karbohidrat, gula dan lemak yang tinggi, dan makanan jenis ini biasanya mempunyai kaitan dengan memori zaman kanak-kanak serta makanan yang dimasak di rumah (home cooking food).

Dari mana datangnya kecenderungan pengambilan comfort food?

Terdapat satu persoalan yang sering dikemukakan oleh pakar psikologi serta penyelidik sains makanan berkaitan dengan dari mana datangnya kecenderungan seseorang untuk mengambil atau meletakkan klasifikasi terhadap makanan tertentu sebagai comfort food mereka. Meskipun banyak kajian menunjukkan bahawa kebanyakan makanan yang dianggap sebagai comfort food ini datangnya daripada makanan yang biasa dimakan oleh seseorang sewaktu zaman kanak-kanak mereka atau makanan yang sering dimasak oleh keluarga, namun, terdapat juga comfort food yang berkaitan dengan negara, budaya serta cara hidup sesebuah masyarakat.

Terdapat beberapa contoh comfort food yang dianggap boleh mewakili masyarakat dalam sesebuah negara dan budaya, antaranya ialah:

Pai berinti daging daripada Australia dan New Zealand ini mempunyai saiz sebesar tapak tangan, dan mengandungi daging cincang bersama sos, bawang, cendawan atau keju. Pai ini begitu signifikan dalam kalangan masyarakat di Australia dan New Zealand sehinggakan ia telah digambarkan oleh bekas Menteri New South Wales sebagai ‘makanan kebangsaan’.

Stew ini merupakan suatu hidangan tradisi dalam kalangan masyarakat Irish di Ireland. Ia boleh diperbuat daripada apa jua jenis daging serta campuran pelbagai jenis sayur-sayuran. Masyarakat Irish menganggap hidangan ini sebagai suatu makanan yang boleh memberi kehangatan dan ketenangan kepada mereka sama ada untuk menghadapi musim sejuk atau panas.

Sup ini secara asasnya diperbuat daripada stok daging serta caramelized onion. Apa yang membuatkan sup ini begitu signifikan dalam kalangan masyarakat Perancis ialah ia boleh dinikmati dengan pelbagai cara, dan setiap golongan boleh memasak hidangan ini sebagai salah satu hidangan kemestian di dalam keluarga mereka.

Ini adalah makanan tradisional Jepun, yang berasaskan kepada stok (daishi) dan pes miso. Sup miso ini bukan sahaja dianggap sebagai comfort food dalam kalangan masyarakat Jepun, malahan, ia juga dinikmati atas sebab khasiat yang dimilikinya, iaitu sebagai makanan pencegah kanser dan boleh membantu menurunkan berat badan.

Poutine, daripada Kanada ialah sejenis hidangan yang terdiri daripada kentang goreng dan keju dan dihiasi dengan sejenis sos. Poutine adalah hidangan asli daripada daerah Quebec di Kanada dan dianggap sebagai salah satu simbol budaya Quebec. Hidangan poutine pada hari ini telah menjadi hidangan kebangsaan bagi negara Canada dan pelbagai variasi hidangan poutine mula dicipta oleh masyarakat di Canada.

Sebab pengambilan comfort food

Hasil daripada pelbagai kajian yang dijalankan didapati bahawa terdapat banyak sebab dan tujuan pengambilan makanan yang dianggap sebagai comfort food ini. Salah satu daripada sebab utama pengambilan comfort food ini adalah apabila seseorang mengalami perubahan emosi yang negatif.  Keadaan ini sebenarnya berkaitan dengan sistem sensori manusia yang mampu untuk memberi reaksi berbeza kepada jenis, rasa dan tekstur makanan yang diambil dan ini juga sebenarnya memberi kesan kepada emosi dan tahap tekanan perasaan yang dialami oleh manusia.  Atas sebab inilah ramai individu mengambil makanan tertentu sebagai comfort food mereka sebagai salah satu cara untuk mengembalikan emosi positif ke dalam diri mereka dan mengurangkan tekanan yang mereka hadapi.

Selain itu, comfort food ini juga sebenarnya bertindak untuk mengembalikan semula kenangan dan nostalgia seseorang kepada jenis makanan dan masakan yang pernah mereka nikmati. Keadaan ini bukan sahaja terhad kepada nostalgia dan memori zaman kanak-kanak seseorang, malah ia juga melibatkan kenangan yang seseorang alami akibat sesuatu peristiwa atau hari bersejarah yang berlaku dalam diri mereka. Ini menerangkan bagaimana sesetengah makanan yang biasa kita temui atau makan, seperti aiskrim, coklat, gula-gula atau snek boleh menjadi comfort food bagi sesetengan individu yang lain hasil daripada nostalgia yang mereka miliki bersama makanan tersebut. Malah, dalam satu kajian tinjauan yang dijalankan di Amerika Syarikat mendapati bahawa hampir 80% daripada masyarakatnya bersetuju bahawa setiap makanan yang menjadi comfort food mereka mampu memberi kesan ketenangan dan memujuk hati mereka ketika mengalami tekanan dan masalah emosi yang serius.

Bagaimana comfort food boleh menenangkan?

Pelbagai kajian mengenai anggapan terhadap comfort food ini telah dijalankan oleh ramai penyelidik dalam bidang sains makanan, gastronomi dan psikologi. Ada antara hasil kajian ini berpendapat bahawa anggapan ini hanyalah satu mitos semata-mata dan makanan sebenarnya tidak mampu untuk memberi ketenangan dan memulihkan emosi seseorang seperti yang didakwa. Dari sudut sensori, sebenarnya comfort food tidak mempunyai rasa yang tertentu atau tekstur yang tertentu kerana individu yang berbeza mempunyai pilihan comfort food mereka yang tersendiri. Jadi, untuk meletakkan rasa, tekstur dan jenis makanan yang spesifik bagi menunjukkan ciri utama bagi comfort food ini adalah tidak begitu tepat kerana pilihan setiap manusia adalah berbeza-beza.

Namun begitu, berdasarkan kajian yang dijalankan juga didapati bahawa apa yang boleh dibezakan dalam comfort food ini hanyalah kumpulan makanan tersebut, di mana kebanyakan makanan yang dianggap sebagai comfort food ini kebiasaannya termasuk dalam kumpulan makanan yang tinggi karbohidrat, gula dan lemak. Jadi, persoalannya kini, bagaimanakah comfort food ini benar-benar dapat menenangkan emosi?

Keadaan ini sebenarnya mempunyai kaitan dengan penggunaan deria yang kita miliki. Ada sesetengah individu memilih hidangan atau makanan yang mempunyai gaya persembahan yang menarik sebagai satu cara untuk menenangkan perasaan mereka. Ini yang dikatakan sebagai ‘eating with the eyes’. Pada individu ini, makanan yang dihias cantik dan dipersembahkan dalam gaya yang menarik mampu untuk membuatkan mereka berasa lebih selamat dan kembali berkeyakinan.

Selain itu, ada juga individu yang memilih comfort food mereka berdasarkan bau makanan yang mereka gemari. Dalam hal ini, kebanyakan individu menyatakan bahawa bau makanan tersebut mampu untuk mengingatkan mereka kembali kepada memori yang tidak mereka lupakan. Contohnya ialah seperti bau kentang bakar yang mengingatkan kepada kampung halaman, serta bau sup sedang direneh yang mengembalikan ingatan terhadap masakan ibu.

Kesimpulan

Secara asasnya, makanan yang menjadi comfort food ini bukanlah suatu mitos dan ia sebenarnya wujud dalam kehidupan seharian kita semua. Comfort food, walau apa jua pilihan makanan yang dibuat oleh seseorang individu, secara psikologinya mampu memberi suatu reaksi yang positif kepada emosi dan memberi suatu kesan pujukan kepada diri. Sama seperti kaedah terapi psikologi yang lain, comfort food juga berpotensi untuk memulihkan perasaan, meskipun hanya untuk suatu tempoh jangkamasa yang pendek. Sekarang, tanyalah pada diri sendiri, apakah comfort food yang boleh memberi ketenangan kepada diri anda?

Rujukan

Finch, L. E., & Tomiyama, A. J. (2015). Comfort eating , psychological stress , and depressive symptoms in young adult women. Appetite, 95, 239–244.

Locher, J. L., Yoels, W. C., Maurer, D., & van Ells, J. (2005). Comfort Foods: An Exploratory Journey Into The Social and Emotional Significance of Food. Food and Foodways, 13(4), 273–297.

Spence, C. (2017). Comfort food: A review. International Journal of Gastronomy and Food Science, 9(July), 105–109.

Troisi, J. D., & Wright, J. W. C. (2017). Comfort Food : Nourishing Our Collective Stomachs and Our Collective Minds. Teaching of Psychology, 44(1), 78–84.


Insiden Kemalangan Syarikat Loji Penapisan Minyak Mentah Kemaman

Seawal pagi dikejutkan dengan insiden kemalangan dekat sebuah syarikat loji pemprosesan bahan minyak mentah di Kemaman, Terengganu. Syarikat yang sudah beroperasi sejak tahun 2003 itu terletak dikawasan industri Teluk Kalong. Berdasarkan info yang aku dapat, loji ini agak terpencil dan perumahan penduduk berdekatan berjarak kira-kira 1 kilometer.

Kemaman Bitumen Company(KBC) mengeluarkan lebih kurang 30 ribu tong bahan minyak mentah (bitumen) yang telah diproses setiap hari. Kejadian bermula sejak petang semalam (ketika artikel ini ditulis).

Tangki pertama yang mempunyai 5000 liter bahan minyak mentah terbakar dan meletup pada jam 6.15 petang semalam. Kemudian api telah merebak pada tangki kedua bersebelahan yang mengandungi lebih kurang 1500 liter bahan minyak mentah. Saiz semua tangki ini mampu menampung kapasiti maksimum 300 ribu liter bahan minyak mentah.

Anggota bomba dari Chukai dan Kerteh dikerahkan ke lokasi kejadian dan operasi pemadaman api menggunakan cecair penyejuk dimulakan. Dikatakan api yang marak berjaya dikawal pada jam 9 malam walaupun tidak padan sepenuhnya. Anggota bomba dari daerah berdekatan iaitu Paka, Kijal, Cheneh Gebeng, Kuantan, dan Marang turut dikerah ke lokasi kejadian untuk membantu dalam operasi ini. Operasi turut dibantu oleh jawatankuasa tindakan kecemasan yang dianggotai oleh syarikat-syarikat dikawasan Industri Teluk Kalong.

Kira-kira jam 9.30 malam, api telah merebak ke tangki ketiga yang juga bersebelahan dengan tangki yang telah terbakar. Tangki ketiga mengandungi lebih kurang 14 ribu liter bahan minyak mentah, lebih banyak daripada dua tangki awal yang terbakar.

Sebelum api merebak kepada tangki ini, pihak bomba telah diusulkan untuk mengosongkan tangki ketiga iaitu memindahkan kandungan bahan minyak mentah dalam tangki itu namun kerana khuatir berlakunya tumpahan, usaha itu tidak dijalankan. Sekiranya berlaku tumpahan semasa operasi mengosongkan tangki ketiga dan keadaan api yang masih marak akan menyebabkan keadaan bertambah buruk.

Sehingga tengah hari tadi, api masih belum dipadamkan sepenuhnya. Asap tebal kesan dari kebakaran ini boleh dilihat dari kawasan sejauh 10 kilometer. Gegaran akibat letupan turut dirasai di kawasan berdekatan semasa tangki ketiga mula terbakar.

Tiada kemalangan jiwa dilaporkan dalam kejadian ini. Seorang pekerja mengalami kecederaan lecur tahap kedua dan dikejarkan ke Hospital Kemaman sejurus selepas kejadian bermula petang semalam. Pekerja itu kini dirawat di Hospital Sultanah Zahirah, Kuala Terengganu.

Kecederaan akibat lecur terbahagi kepada tiga tahap;

Tahap Satu
Kecederaan yang hanya melibatkan lapisan luar kulit sahaja. Ia tidak menyebabkan penembusan lapisan kulit.

Tahap Dua
Kecederaan yang menyebabkan penembusan lapisan kulit, menyebabkan lapisan bawah kulit mengalami kerosakan.

Tahap Tiga
Kecederaan yang menyebabkan kerosakan kepada semua lapisan kulit, juga melibatkan kerosakan pada lapisan otot, ataupun tulang.

Kecederaan akibat lecur kebiasanya akan menyebabkan parut kekal atau mengambil masa yang panjang untuk pulih.

*Bercerita tentang parut terbakar, orang kata kalau lecur letak kicap, baru tak ada parut. Letak air sejuk cukup, supaya kuman tak merebak. Kicap tu letak kat nasi.

P/S Kementerian Kesihatan belum keluarkan apa-apa kenyataan berkaitan asap yang terbebas dari kawasan kejadian tapi asap dari minyak mentah membebaskan partikel H2S (Hidrogen Sulfida) yang membahayakan kesihatan, berbahaya kepada paru-paru dan sistem pernafasan.
Penduduk berdekatan dinasihatkan supaya menjauhi tempat kejadian dan menggunakan topeng muka sekiranya berada berdekatan.

Rujukan

1. Raiham Mohd Sanusi, ( 2018) Tangki Minyak KBC Terbakar, Sinar Harian
http://www.sinarharian.com.my/…/tangki-minyak-kbc-terbakar-…

2. Awani (2018) Tangki Minyak KBC Terbakar
http://www.astroawani.com/…/tangki-minyak-kbc-terbakar-1797…

3. Rosli Ilham (2018) Kebakaran tangki minyak: Hanya seorang mangsa melecur, Berita Harian Online.
https://www.bharian.com.my/…/kebakaran-tangki-minyak-hanya-…

4. Hydrogen Sulfide, H2S, United States Department of Labor.
https://www.osha.gov/Publications/hydrogen_sulfide.html

5. Terbakar dan melecur, Portal Rasmi Myhealth, Kementerian Kesihatan Malaysia.
http://www.myhealth.gov.my/terbakar-dan-melecur/


Prasasti Plat Tembaga Laguna: Teks Purba Yang Mengubah Persepsi Sejarah Filipina

Prasasti Plat Tembaga Laguna merupakan nama bagi sebuah prasasti Filipina yang ditulis pada kurun ke-10 Masehi, era yang sebelum ini dianggap oleh sejarahwan sebagai era di mana Filipina masih terasing dari dunia luar.

TAMADUN-TAMADUN UTAMA DI ASIA TENGGARA PADA KURUN KE-10

Pada kurun ke-10 Masehi, banyak kerajaan terkemuka wujud di Asia Tenggara. Antara yang paling masyhur adalah Empayar Khmer yang mendominasi kebanyakan wilayah di daratan besar Asia Tenggara. Di belahan timurnya pula, Vietnam moden dibahagikan antara China di utara dan Kerajaan Champa di selatan. Jauh di selatan tanah besar Asia Tenggara pula, empayar maritim Srivijaya mendirikan kekuasaannya.

Namun, di rantau kepulauan Filipina, tidak banyak maklumat yang diketahui oleh sejarahwan pada kurun tersebut. Kekurangan maklumat ini mendorong sejarahwan untuk menyimpulkan bahawa rantau itu terpencil dari dunia luar. Makanya, kehadiran Prasasti Plat Tembaga Laguna dianggap signifikan kerana ia menggesa sejarahwan untuk menilai-semula sejarah di Asia Tenggara secara umum dan sejarah Filipina secara khusus, pada kurun ke-10M.

CIRI-CIRI PLAT TEMBAGA LAGUNA

Plat Tembaga Laguna berbentuk sekeping tembaga berukuran kira-kira 20×20 cm (7.9×7.9 inci) dan ia ditemui pada tahun 1987. Dilaporkan bahawa artifak ini dijumpai semasa aktiviti-aktiviti pengorekan sedang dijalankan di Sungai Lumbang, Wilayah Laguna. Wilayah tersebut terletak di bahagian timur Manila, ibu negara Filipina.

Namun, Plat Tembaga Laguna hanya meraih perhatian sejarahwan pada tahun 1990, iaitu tahun di mana ia cuba dijual kepada Muzium Kebangsaan di Manila setelahmana sebelumnya ia terlebih dahulu cuba dijual dalam pasaran antik.

PLAT TEMBAGA LAIN SEBAGAI PELENGKAP

Penyelidikan yang dilakukan oleh seorang ahli antropologi Belanda yang bernama Antoon Postma mendapati prasasti Plat Tembaga Laguna tidak sempurna dan terdapat kemungkinan wujud sebuah lagi kepingan plat tembaga lain yang melengkapkan kedua-dua prasasti berkenaan. Dalam sebuah artikel yang diterbitkan pada tahun 1992, Postma menulis:

“Tambahan pula, terdapat beberapa individu yang setelah melihat gambar LCI (Laguna Copperplate Inscription) menyatakan tanpa ditanya bahawa mereka pernah menyaksikan kepingan plat tembaga sekitar waktu yang sama (tahun 1987). Namun, kepentingan plat tembaga berkenaan belum lagi disedari pada masa itu dan makanya, terdapat kemungkinan kepingan kedua LCI berakhir di tempat pembuangan sampah dan hilang tanpa dapat dijejak.”

LATAR BELAKANG PRASASTI PLAT TEMBAGA LAGUNA

Kandungan inskripsi pada plat tembaga ini cukup menarik untuk diselidiki. Misalnya, jenis tulisan yang digunakan pada prasasti berkenaan dikenal pasti sebagai sistem tulisan Kawi Awal, iaitu sejenis sistem tulisan yang berasal-usul dari Pulau Jawa dan digunakan secara meluas di Asia Tenggara pada kurun ke-10M. Sistem tulisan ini sendiri mengambil inspirasi daripada sistem tulisan Pallava yang berasal-usul dari India.

Berkenaan bahasa yang digunakan pada Plat Tembaga Laguna itu pula, didapati ia banyak dipengaruhi oleh bahasa Sanskrit, Melayu Lama, dan Jawa Lama. Kedua-dua sistem tulisan dan bahasa yang digunakan pada Prasasti Plat Tembaga Laguna membuktikan bahawa Kepulauan Filipina tidaklah terasing dari tamadun-tamadun luar di Asia Tenggara sepertimana yang diandaikan sebelum ini.

KANDUNGAN PRASASTI

Kandungan prasasti ini dimulakan dengan pernyataan tarikh:

“Sejahtera! Tahun saka 822; bulan Mac-April, menurut ahli astronomi; hari keempat dari bulan separa yang kelam; hari Isnin.”

Tahun Saka berasal-usul dari India (menandakan penabalan maharaja Kanishka dari Kerajaan Kush). Tahun 822 saka dipercayai bersamaan dengan tahun 900 Masehi dalam kalendar Gregorian. Penggunaan sistem kalendar ini merupakan bukti lanjut tentang wujudnya hubungan kebudayaan antara Kepulauan Filipina dan tamadun-tamadun Asia Tenggara yang lain, yang pada masa itu berada di bawah pengaruh kebudayaan India.

Berkenaan kandungan Prasasti Plat Tembaga Laguna, sejarahwan mendapati prasasti itu adalah ‘sijil separa-rasmi tentang pembebasan hutang yang ditanggung oleh seorang pegawai tinggi, berserta seluruh keluarga, kerabat, dan keturunannya.”

Pembebasan hutang ini juga disahkan oleh pegawai/pemimpin lain, yang sebahagiannya ada disebutkan nama serta kawasan yang ditadbir oleh mereka. Antara yang disebutkan di dalam prasasti berkenaan adalah ‘Yang Mulia Pentadbir Puliran, Kasumuran; Yang Mulia Pentadbir Pailah, Ganasakti; (dan) Yang Mulia Pentadbir Binwangan, Bisruta.” Perekodan nama-nama ini mengisyaratkan wujudnya organisasi politik dan sosial di Filipina pada kurun ke-10M.

Sebagai kesimpulan, Plat Tembaga Laguna mungkin tidaklah menggamit perhatian khalayak seperti artifak-artifak emas mahupun perak. Akan tetapi, prasasti ini menyimpan signifikan yang sangat besar kerana ia berpotensi untuk menggesa sejarahwan meneliti semula sejarah Filipina pada era pra-kolonial, khususnya pada kurun ke-10M dan meninjau kembali interaksi antara kepulauan itu dan tamadun-tamadun Asia Tenggara yang lain.

RUJUKAN:

Wu Mingren. (20 November 2015). The Laguna Copperplate Inscription: An Ancient Text that Changed the Perception of the History of the Philippines. Ancient Origins.
https://www.ancient-origins.net/artifacts-ancient-writings/laguna-copperplate-inscription-ancient-text-changed-perception-history-020630


Runtuhnya Alam Melayu Kerana Permainan Kotor Penjajah Durjana

Zaman sekarang rakyat Malaysia tak boleh merantau Indonesia sesuka hati. Begitu juga rakyat Indonesia tak boleh datang sini tanpa permit bagai. Tapi kalau tengok lembaran sejarah dulu, orang Melayu di Tanah Melayu ni selamba jer merantau di Sumatera.

Malah ramai jer orang asal Jawa merantau di Tanah Melayu.Memang betul, pembelahan Alam Melayu ni berlaku kerana penjajahan British dan Belanda. Tapi soalnya, apa yang sebenar-benarnya berlaku? Macam mana Alam Melayu yang bersatu dulu berpecah jadi macam harini?

Nak faham benda ni, kena tengok Eropah dulu. Tak ramai tahu macam mana percaturan Concert of Europe ni memberi tamparan sangat pedih pada Alam Melayu. Malah, saya rasa tak ramai tahu pun pasal Concert of Europe ni. Pertama sekali, ia bukan konsert lagu. Gagasan ni diasaskan kerajaan-kerajaan Eropah pada tahun 1815 sebagai langkah nak imbang kuasa supaya tak berperang lagi.

Waktu tu Napoleon Bonaparte dah kalah di Waterloo. Jadi mereka nak buat “Eropah Baru”, guna dialog dan perbincangan asalkan tak berperang. Tapi tiba-tiba Britain ambil keputusan nak keluar dari Concert of Europe. Kira macam Brexit lah. Mereka malas masuk campur dalam urusan Eropah masa tu dan nak fokus empayar mereka jer.

Ini yang mendatangkan masalah sangat besar pada Alam Melayu. Masa tu Empayar Johor-Riau ada krisis pewarisan takhta antara Tengku Hussain dan Tengku Abdul Rahman, masing-masing nak rebut takhta mewarisi Sultan Mahmud III yang mangkat pada tahun 1812. Dah ada krisis macam ni, kalangan pembesar pun berpecah belah antara kedua-dua tengku.

Tengku Abdul Rahman disokong Belanda. Jadi British nak cucuk angin kenalah sokong Tengku Hussain. Ikut logik, memang Tengku Hussain ni bijak. Dapat sokongan Britain, kira monopoli Belanda dah dilemahkan. Kira cekap main game politik.

Tapi apa jadi kalau tiba-tiba Britain dan Belanda berbaik? Itulah yang berlaku selepas Britain angkat kaki keluar dari Concert of Europe. Dah Britain putus persahabatan dengan negara-negara Eropah, kenalah berbaik dengan Belanda. Bahagikan persaingan ikut kepentingan masing-masing.

Maka mereka buat Perjanjian Inggeris-Belanda, yang memecahkan Alam Melayu. Kesannya? Sampai harini Alam Melayu dah teruk terbahagi dengan nama “Malaysia”, “Indonesia” dan “Singapura”.

Buku JANGAN SELEWENGKAN SEJARAH MELAYU II meluaskan lagi pasal hal ni. Korang akan tahu lagi mendalam pasal perebutan kuasa… pasal pembahagian Alam Melayu… dan sebagainya. DISKAUN RM10 disediakan kepada semua pembeli PRATEMPAH sekarang: https://bit.ly/jssm2pratempah